Emakumeen kontrako Tratu Txarren aurkako Nazioarteko Eguna\nEmakumeen kontrako Tratu Txarren aurkako Nazioarteko Eguna (azaroaren 25a) dela eta, Emakumeentzako Nazio Batuen Funtsak (UNIFEM) sustapenerako eta defentsarako mundu-mailako ekimena aurkeztu du: Esan EZ – BAT EGIN. Ekimen horren helburua da munduan zehar gertatzen diren emakumeen aurkako tratu txarrekin amaitzeko sortzen diren ekintzak zenbatzea eta ekimen horiei babesa eskaintzea.\nEsan EZ –BAT EGIN kanpainaren lehen fasea 2008an jarri genuen abian, eta aurtengo ekimenak orduan jasotako babesa du oinarri. 2008an UNIFEMek genero-indarkeriari aurre egiteko beharra lehentasun bilakatzeko deialdia egin zuen, eta 5 milioi pertsonak baino gehiagok egin zuten bat deialdi harekin. Orduz geroztik, 69 gobernutako estatuburuek eta ministroek, eta 600 parlamentarik baino gehiagok egin dute bat ekimenarekin\nEsan EZ – BAT EGIN kanpainaren hasierako helburua da 2010eko martxoa baino lehen 100.000 ekintza lortzea eta urtebetean milioi 1. Ekimen horiek askotarikoak izan daitezke, hala nola, ikastetxeetan dibulgazio-jarduerak egitea, harrera-tokiekin boluntario-lanetan jardutea, edo emakumeak eta neskatoak indarkeriatik babesten dituzten programetarako dirua ematea.\nEsan EZ – BAT EGIN kanpaina


Zerbitzuek jandako tokia berreskuratzen hasi da industria | Gaindegia\nSubmitted by editore on 2015, apirila 16 - 08:49\nEspainiako Enplegu eta Gizarte Segurantza Ministerioak Hego Euskal Herrirako martxoko kontratazio datuak eman berri ditu, eta bertan berretsi dutenez, goranzko joera dago azken hilabeteotan. Bilakaera aldatuz doan heinean, beste hainbeste gertatzen ari da sektore bakoitzak guztizko kontratazioen gainean duen pisuari dagokionez ere. Hala, industriak kolpe handia jaso du krisian, baina 2014tik aurrera gora egiten ari da kontratazioetan, eta zerbitzuek azken urteotan kendu dioten proportzioaren zati bat berreskuratzen.\nIpar Euskal Herrirako sektoreen arabera dauden datuak ez dira Hego Euskal Herrikoak bezain zehatzak. Hala ere, Baionako Merkataritza Ganberak plazaratutako txosten berrienak ere industriaren hazkundea azaleratzen du: 2014ko hirugarren hiruhilekoan, industriaren alorreko landunak %0,4 hazi ziren 2013ko tarte berarekin alderatuta, merkataritza eta ostalaritzari lotuta ez dauden zerbitzuen sektoreko landunak %0,8, eta eraikuntzan %1,5eko jaitsiera izan zen.\nHego Euskal Herrira itzuliz, 2007tik izandako bilakaerari erreparatuta, zerbitzuek kontratazioen gainean duten pisua handitu egin da krisiak gogorren jo duen urteetan. Hala, 2007an Hego Euskal Herrian egindako kontratazio guztien %78,9 zegoen zerbitzuei lotuta, eta proportzioa %84,1eraino igo zen 2013rako. 2013tik 2014ra, aldiz, ia hamar puntuko jaitsiera gertatu da, hain zuzen, industriako kontratazioak oso nabarmen hazi direlako eta lehen galdutako tokia berreskuratzen hasi direlako. Datu bat ematearren, 2013an kontratazio guztien %8,8 baino ez zen etorri bigarren sektoretik, eta zifra %18,4ra igo zen 2014an.\nGuztira ia 200.000 kontratazio egin dira industrian Hego Euskal Herrian 2014an. Kopuru handi horietan, oso kontuan hartzekoa da Nafarroa Garaiko kontratazio guztien %28a etorri zela industriatik iaz, eta %21a Araban. Industria enplegu duinarekin lotu izan da gurean, eta albiste pozgarria da, beraz, baina oso kontuz hartzekoa. Izan ere, industriako enplegu berri honen kalitatea zalantzan jartzeko arrazoiak badaude: Nafarroa Garaian %24 igo da aldi baterako kontratazioa 2007tik 2014ra, eta tarte berean kontratazio mugagabeak gehien murriztu dituen herrialdea ere bada (%56ko jaitsiera 2007tik 2014ra).\nSektoreen araberako datuak eskualdeka xehatuz gero, azpimarratzekoa da zerbitzuek Hego Euskal Herriko lau hiriburuen bueltan duten pisu ikaragarria. 2014an Hego Euskal Herrian egin ziren lau kontratutik hiru zerbitzuetatik etorri bazen, hiriburuetan are handiagoa da proportzioa: esaterako, Donostialdean %88koa eta Bilbo Handian %85ekoa. Bestalde, Nafarroa Garaian, 2014an kontratazio igoera handia izan duten eskualde gehienetan, industriari esker gertatu da hori: Garesaldean kontratazioen %47a etorri da bigarren sektoretik, Sakanan %41a… Iruñerriko %20a ere esanguratsua da, hiriburua dela kontuan hartuta.\nAraban, Nafarroa Garaiaren antzeko egoera izan dute Laudio eta Amurrio hartzen dituen Kantauri Arabarran, kontratazioen %59a etorri baita industriatik bertan. Bestalde, Araban dago Hego Euskal Herrian 2014an lehen sektoreko kontratazio kopuru oso nabarmena izan zuen eskualde bakarra: Errioxa Arabarran, laborantzatik etorri zen kontratazioen %65a.\nEraikuntzari dagokionez, oro har Hego Euskal Herrian zuen pisua ez zen oso handia, eta erabat hondoratu da azken zazpi urteotan. Hala ere, badaude salbuespenak: Ultzamaldean, eraikuntzak sortu zuen 2014ko kontratazioen %29a.\nKontratazioak Euskal Herrian: bideo laburra:\nKontratazioak Euskal Herrian


Vitoria-Gasteizko Udalaren web-orria - Alde Zaharreko 20 fatxadetan begirudiak egitea\nAlde Zaharreko 20 fatxadetan begirudiak egitea\nVitoria-Gasteiz Hobetuz Zas Kultur elkarteak aurkeztutako proposamena.\nAuzoa(k): Alde Zaharra.\nGutxi gorabeherako kostua: 60.000 €\nGasteizko Alde Zaharrean abandonatuta dauden edo erabiltzen ez diren saltokien fatxaden gainean begirudi batzuk egitea da helburua. Egoera txarrean diren denda, tailer eta abarren kanpoaldean lehenago zituzten erabilerak birsortuko dituzten horma-irudi txikiak egiteaz ari gara. Horrela, desagertu den iragan komertzial horrek, gure haurtzaroan ezagutu genituen denda horiek, bizitza berria hartuko lukete.\nBegirudia errepresentazio errealista egiten duen teknika artistiko bat da, zeinaren bidez objektuen errepresentazioak errealitatea ordezkatzen baitu. Edozein gainazaletan egin daitezke tranpa edo begirudiak, eta, planteatzen dugun proiektuan bezala, hondatuta dauden leku arkitektonikoak ikusmenaren bidez leheneratzeko erabil daiteke, hala haien historia balioan jarrita: espazioak birsortzerakoan hainbat hamarkada edo mende atzerago zuten irudia eman dakieke. Honako hauek dira proiektu honen indarguneak:\nGasteizko Alde Zaharreko antzinako saltokien, lantegien, atarien eta abarren fatxada degradatuak zaharberritzea auzoa edertzeko. • Gasteizko Erdi Aroko zentroan erabiltzen ez diren espazioei balioa ematea.\nGasteizko Almendrako merkataritza-memoria historikoa berreskuratzea bizilagunentzat. • Kultura-turismorako interesgune bat sortzea.\nHurbileko sorkuntza sustatzea eta babestea: esku-hartzeak bertako artistek egingo dituzte • Hiri-ingurunean erabat integratuko diren esku-hartzeak egitea. Espazio publikoetako muralismoari buruz gure hirian pilatutako jakintza aprobetxatzea.\nBerrikuntza: Europako ezein hiritan inoiz jorratu ez den proiektua da. Proiektua honela bataiatu daiteke: "Iraganeko oraina. El pasado en el presente".\nProiektua gure hiriko Alde Zaharreko denda zaharren 20 fatxada degradatutan egingo litzateke. Urtean bost esku-hartze planteatzen dira lau urtetan zehar.\nAlde Zaharreko espazio degradatuak hobetu nahi ditugu, gure memoria komertziala eta humanoa berreskuratu, gure hiriko artistei lanerako aukera eskaini eta turismo kulturala sustatu.


NEWSLETTER-ERAKO HARPIDETZA-FORMULARIORAKO INFORMAZIO-KLAUSULA – vi half gasteiz\nautobusak eta bizikletak eramatea\nzergatik vi half\ngasteiz dena aurkitzeke\naraba asko gutxian\n© 2020, Argenta theme by Colabrio, All right reserved.\nDatuak Babesteko Erregelamendu Orokorrean eta Datu Pertsonalak Babesteari eta Eskubide Digitalak Bermatzeari buruzko abenduaren 5eko 3/2018 Lege Organikoan xedatutakoaren arabera, zure datu pertsonalei buruz egiten ditugun tratamenduei buruzko gai hauen berri ematen dizugu:\nTratamenduaren arduraduna: zure datu pertsonalen tratamenduaren erantzuleak ALOHA TRIATHLON KLUBA (IFZ: G01541259) eta AETRIEVENT, S.L. (IFZ: B67726299) dira. Biek dute helbidea: Martxoak 8 Etorbidea, 17-2A, P.K. 01002, Gasteiz (Araba).\nBildutako datu pertsonalak: formulario honen bidez jasotzen ditugun datu pertsonalak gure newsletter-erako harpidetzeko eskaera kudeatzeko beharrezkoak dira, eta beraz, nahietaez eman behar dira. Hori egin ezean, ezin izango dizugu bertan alta eman.\nTratamenduaren helburua: gure newsletter-erako harpidetza kudeatzeko zure datu pertsonalak erabiltzen ditugula jakinarazten dizugu, eta, beraz, posta elektronikoz “vi half gasteiz”-i buruzko newsletterrak edo informazio-buletinak, albisteak, eskaintzak edo promozioak bidaltzeko.\nIldo horretan, modu eraginkorragoan, dinamikoagoan eta operatiboagoan kudeatzeko eta posta elektronikoz etorkizuneko edizioei buruz bidaltzen ditugun komunikazioak hobeto kontrolatu ahal izateko Mailjet erabiltzen dugula jakinarazten dizugu. Mailgun Technologies Inc. enpresak garatutako plataforma bat da, eta zerbitzu hori ematen duenak bidalketa horietan hartzaileen jardueraren jarraipena egiteko gailuak instalatzea dakar berekin, mezuen irekiera eta mezuetako loturen sakaketa kontrolatzeko, eta bildutako informazioarekin kanpainen jarraipen-txostenak egin ahal izateko.\nTratamenduaren legitimazioa: zure datu pertsonalen tratamendua legitimatzen duen oinarri juridikoa gure newsletter-erako harpidetza egitean ematen duzun baimena da, eta, beraz, harpidetzari erantzuteko tratamendu horren beharra. Hori dela eta, edozein unetan baimena kentzeko eskubidea duzula jakinarazten dizugu, eta horrek ez duela eraginik izango erretiratu aurreko baimenean oinarritutako tratamenduaren zilegitasunean. Horretarako, jasotzen duzun komunikazio bakoitzean, baja emateko aukera eskainiko dizugu, modu erraz eta doan.\nDatuen hartzaileak: ematen dizkiguzun datu pertsonalak ez zaizkio hirugarrenei jakinaraziko, legezko betebeharrak betetzeko beharrezkoa denean izan ezik.\nHala ere, informazioa kudeatzeko zenbait kontutarako hirugarrenen zerbitzuak erabiltzen ditugu, tratamenduaren arduradun gisa dihardutenak, eta haiekin datuak tratatzeko kontratua sinatu dugu, Datuak Babesteko Erregelamendu Orokorraren (DBEO) 28.3 artikuluan xedatutakoaren arabera.\nDatuen nazioarteko transferentziak: modu eraginkorragoan, dinamikoagoan eta operatiboagoan kudeatzeko eta hurrengo edizioei buruz posta elektronikoz bidaltzen ditugun komunikazioen kontrol hobea egin ahal izateko Mailjet erabiltzen dugula jakinarazten dizugu. Mailgun Technologies Inc. enpresak garatutako plataforma bat da, tratamenduaren arduradun gisa diharduena, eta Europar Batasunetik eta Europako Esparru Ekonomikotik kanpo ego narren, erabiltzen dituen datuen nazioarteko transferentziak Datuak Babesteko Erregelamendu Orokorraren 46.2 c) artikuluan jasotako berme egokiak ditu (Europako Batzordeak hartutako kontratu-klausula ereduak).\nMailjet-en datuak prozesatzeko akordioa\nDatuak gordetzeko epea: zure datu pertsonalak gordeko ditugu zure baimena ezeztatzen ez duzun bitartean, harpidetzari baja emateko eskatuz.\nZure eskubideak zure datu pertsonalen tratamenduari dagokionez: zure datu pertsonaletara sartzea, datu horiek zuzentzea, aurka egitea, ezabatzea, tratamendua mugatzea edo beste norabait eramatea eskatu ahal izango duzu. Horretarako, hala badagokio, ALOHA TRIATHLON KLUBA-ren edo AETRIEVENT, S.L.-ren helbidera idatzi beharko duzu (Martxoak 8 Etorbidea, 17, 2.A – P.K. 01002 – Gasteiz (Araba), edo bestela, mezu elektroniko bat info@vihalfgasteiz.com helbidera bidali beharko duzu, betiere zure NANaren fotokopia erantsita.\nErreklamazioa kontrol-agintaritzari: erreklamazioa Datuak Babesteko Espaniako Agentziaren aurrean aurkez dezakezu, egoitza elektronikoaren bidez edo helbide honetan: Jorge Juan Kalea 6, P.K. 28001, Madril.


Ingurumena — ELA Sindikatua\nIngurumena https://www.ela.eus/eu/ingurumena/albisteak/aggregator https://www.ela.eus/@@site-logo/ELA_logo_koloretan.png\nELAk maiatzaren 14an Tapia Legearen kontra Gasteizen egingo den manifestazioa babesten du\nELAren ustez ere, inposatu nahi diren megaproiektuak ez dira alternatiba krisi ekologiko, sozial eta energetikoaren aurrean. Ez dira energetikoki eraginkorrak, horiek garatzeko energia fosil kopuru handiak bideratu behar baitira, eta ez dute energiaren kontsumorako eskubidea demokratizatzen. Inbertsoreentzat aldiz, baliabide natural publikoak eta Europatik datozen diru funtsak eskuratzeko modua dira. Hori da negozioa.\nHondakinei eta Ekonomia Zirkularrari buruzko Lege berria ez da hoberena, baina norabide onean doa\nHondakinei eta Ekonomia Zirkularrari buruzko apirilaren 8ko 7/2022 Legearen helburua ekonomia zirkularraren oinarriak ezartzea da. Eta sistema errotik aldatzetik urrun geratuko den arren, hondakinen kudeaketari buruzko araudi zorrotzagoa ezartzen du, helburu argiak ezartzen dituelako eta interpretazioari zirrikiturik uzten ez diolako.\nGasaren prezioa mugatzeko neurriak enpresa elektrikoen irabaziak handitu besterik ez du egingo\nELAk salatu du Europar Batzordeak Espainiako eta Portugaleko gasaren prezioa mugatzeko iragarritako neurria propaganda hutsa dela eta ez duela eragin handirik izango elektrizitatearen prezioan. Izan ere, oraindik ere zehaztasun falta handia badago ere, funtsean, elektrizitatea sortzeko erabiltzen den gasari urtebetez, batez beste, 50 euroko muga jartzea da asmoa. ELAk azpimarratu du neurri horrek enpresen etekinak gehiago handitu besterik ez duela egingo. Gauzak horrela, elektrizitatearen prezioa ezartzeko sistema aldatzea eta energiaren prezioari benetako muga jartzea eskatu du sindikatuak, lehentasuna herritarrak izan daitezen, ez, ordea, enpresa elektrikoen irabaziak bermatzea.\nHego Euskal Herriko BEG emisio murrizketa kaskarrek EAE eta Nafarroako gobernuen utzikeria erakusten dute\nAzken hamarkadan EAE eta Nafarroan ez da emisio murrizketa esanguratsurik izan. IPCCren azken txostenak dio azken hamarkada izan dela historian emisio gehien erregistratu dituena eta Hego Euskal Herria ez da salbuespen bat. Nahiz eta politika publikoek klima aldaketaren aurka egiten dutenaren propaganda ugari jaso, benetako egoerak argi erakusten du aurrerapenik eza. Ez dute klima aldaketa eragiten duen garapen eredua kolokan jartzen, ez eta sistema eraldatzeko neurri eraginkorrik hartzen.\nELAk uste du Nafarroako Klima Aldaketaren Legea ez dela behar bezain anbiziotsua, eta zalantzan jartzen du AHTaren alde egiten duen Gobernuaren ingurumenarekiko konpromisoa\nLegeak sartutako aurrerapenak ez dira nahikoak egungo hazkunde-eredu jasanezinari aurre egiteko. Legeak ez du jasotzen klima-aldaketari aurre egiten laguntzen duen neurri fiskal zehatzik.\nELAk elkarreratzea egin du Iberdrola Dorrearen aurrean salatzeko diru publikoarekin energiarekin espekulatzen duten multinazionalak babesten ari direla\nELAko militanteek elkarretaratzea egin dute Iberdrola Dorrearen aurrean, Bilbon, energiaren prezioaren igoera arintzeko Sanchezen gobernuak iragarritako azken neurriak salatzeko. ELAren ustez, energiaren prezioei gehienezko muga jartzen ez bazaie, herritarrak izango dira krisiaren faktura ordainduko dutenak, eta, aldi berean, multinazionalen espekulazio energetikoa babestera diru publikoa bideratuko dela salatu du.\nELAk Makrogranjen aurkako Nafarroako Plataformak deitutako elkarretaratzeetan parte hartzeko deia egin du\nELAk babesa adierazten die abeltzaintza iraunkorraren eredua defendatzeagatik epaitegitik pasako diren pertsona eta kolektiboei. Sindikatuaren ustez ingurumenaren defentsa kriminalizatzeak eta judizializatzeak mobilizazioak neutralizatzea baino ez du bilatzen.\nMartxoaren 26an, manifestazioa egingo dute Bilbon argiaren prezioaren igoeraren aurka, "Sakeoari Ez. ¡Derecho a la energía!” lelopean\nHainbat erakunde ekologistak, gizarte mugimenduk eta sindikatuk (ELA barne) manifestazioa deitu dute martxoaren 26rako, larunbata, Bilbon, argiaren eta energiaren prezioaren igoeraren aurka protesta egiteko. Sakeoari ez! Lelopean Energia eskubidea! Martxa arratsaldeko 6etan hasiko da Arriaga plazatik. Deialdia egin duten erakundeek salatu dutenez, egungo argindarraren igoera bultzatzen duten faktore koiunturalak dauden arren, sakoneko arazoa konpainia elektriko handien neurrira egindako sistema elektrikoaren diseinua da.\nGerraren ingurumen eraginak Ukrainan\nUkrainaren eta Errusiaren arteko gerra herrialdea, literalki, suntsitzen ari da, airea, ura eta lurra kutsatuz. Gatazkan dauden eremuetako biztanleen osasunean eragin kaltegarriek gerra amaitu ondoren ere iraungo dute.\nNBEk 2024rako plastikoak eragindako kutsadura mugatzeko itun lotesle bat idatziko du\nItun honen edukia material honen bizitza ziklo osoari helduko dion estrategia bat izango da, ekoizpenetik hasi eta ezabatzeraino, diseinutik eta erabileratik pasatuz.\nKlima aldaketa pertsonak hiltzen, elikagaien ekoizpena kaltetzen eta hazkunde ekonomikoa oztopatzen ari da\nIPCCren txostenaren arabera, giza jatorriko berotegi efektuko gasen isurketek eragindako klima aldaketak giza ongizatea, natura eta planetaren osasuna mehatxatzen ditu.\nYayo Herrero: "Erronka ez da klimatikoa edo soziala, zibilizazio-krisi baten aurrean gaude"\nKrisi ekosozialaren aurrean, ANTOLATU! #Aldaketaldia\nMikel Gomez (Sukar Horia): "Klima aldaketaren aurkako borroka klase borroka ere bada"\n“Klima aldaketaren aurkako borroka klase borroka ere bada”\nKrisi ekologiko eta sozial betean gaude, eta ataka larri honetatik ateratzeko antolatu beste aukerarik ez dago. Gai honen inguruan hausnartzeko ELAk eta Manu Robles-Arangiz Fundazioak formazio jardunaldia antolatu dute, Aldaketaldia 2022 ekimenaren baitan. Hiru izan dira mintzatu diren lagunak: Ainhara Plazaola –ELAren ingurumen arduraduna–, Mikel Gomez –Sukar Horia ekimeneko kidea– eta Yayo Herrero –ingeniaria, ikertzailea eta militante ekofeminista–.\nKrisi ekologiko eta sozialaren aurrean antolatu!\nAinhara Plazaola - ELAko Ingurumen arduraduna\nKlima aldaketaz urte luzez daramagu hitz egiten. Dagoeneko gutxik zalantzan jartzen duten errealitatea da. Emergentzia klimatikoa edo ekologikoa ere barneratu dugun kontzeptua da, baita instituzioek ere, propaganda egiteko besterik ez bada ere. Zoritxarrez, denborak aurrera egin ahala egoera okerrera doa, fenomeno hauek sortarazten dituzten ondorioak gertuago ditugu eta geroz eta larriagoak izaten ari dira. Ez gara uholdeez edo lehorteez soilik ari, langileen bizi baldintzak okertzeaz, eta sarritan lan baldintzak ere prekarizatzeaz ari gara. Klima aldaketa eta emergentzia ekologikoa langileen kontua ere badela esaten dugunean, honetaz ari gara.\nZaldibar: gogoratu eta argitu #Zaldibarargitu\nZaldibarko zabortegia behera etorri zeneko bigarren urteurrenean, ELAk elkarratearatzeak deitu ditu bere egoitzen atarian. 2020ko otsailaren 6an gertatu zena ez ahazteko eta erantzukizunak argitzeko.\nErantzukizun politikoak argitzea eta azken ondorioetaraino iristea ezinbestekoa da Zaldibarren\nOtsailaren 6an, igandean, bi urte beteko dira Zaldibarko Verter Recycling zabortegia erori zela. Bi langile, Joaquin Beltran eta Alberto Sololuze, zabor artean lurperatu zituzten. Hori dela-eta, otsailaren 6an mobilizazio bat antolatu da. ELAk bat egiten du ekimenarekin.\nTapia Legeari esker Eusko Jaurlaritzak enpresa pribatuen proiektuak ere inposatu ahal izango dizkie udalei\nAbenduan onartu zuen Eusko Jaurlaritzak Tapia Legea bezala ezaguna egin den araua. Hasiera batean proiektu publikoetara mugatzen zen, baina orain proiektu pribatuetara ere zabaldu nahi dute aukera. Inposaketarako tresna bat da, gaur egungo Lurralde Antolaketarako araudia hankaz gora jartzen duena.\nEnergia nuklearra eta gas naturala inbertsio jasangarrien zerrendan sartuko ditu Europar Batzordeak, emergentzia klimatikoa lehentasun duela dioen bitartean\nEuropar Batzordeak hurrengo egunetan inbertsio jasangarrien zerrenda argitaratuko du, eta energia nuklearra eta gasa energia berriztagarritzat hartuko omen ditu. Broma dirudi, baina ez, egia da, eta onartezina. Horrela ez dira Europar Batasunaren konpromiso klimatikoak beteko.\nAHTak ez duela merkantziarik eramango berretsi dute Burgos eta Gasteiz arteko linearen proiektuan ere\nGarraio, Mugikortasun eta Hiri Agenda Ministerioak Burgos-Gasteiz AHT linearen proiektuaren dokumentu informatiboa behin betiko onartu berri du, eta pertsonen garraiorako soilik izango dela berresten du. ELAk urteak daramatza esanez AHTa ez dela merkantzien garraiorako izango. Eusko Jaurlaritza ordea merkantzientzat erabilgarri izango dela esaten tematzen da, jakinik ez dela egia.\nELAk Eusko Jaurlaritzari exijitzen dio Zumarragan plastikoak pirolisi bidez tratatzeko “erraustegia” zabaltzeko asmoa bertan behera uzteko\nEusko Jaurlaritzak hondakin industrialak kudeatzeko egin nahi dituen instalazio berrien artean, Zumarragan plastikoak tratatzeko planta bat dago. Arcelorri erositako lurretan kokatu nahi dute eta 2023 amaieran irekiko da. Urtean 33.000 tona plastiko hartuko ditu eta pirolisiaren bidez erregaiak egiteko olioa aterako dute. Hau da, hondakin solidoak errez erregaia sortzen du, eta Europar Batasunaren beraren auraudiaren arabera (2010/75EU art 3.4 Europako Zuzentaraua) ere, erraustegi bezala definitzen da. Beraz, Zumarragakoa ere (Bergaran paper hondakinentzat eraiki nahi da beste bat) erraustegia izango da. Hondakinen tratamendu hau onartezina da ELArentzat.\nELAk Legebiltzarrean azpimarratu du deskarbonizazioa ezin dela egin langile klasearen kontura, eta trantsiziorako baliabide publikoak eskatu ditu\nELAk agerraldia egin du gaur Eusko Legebiltzarrean, EAEko deskarbonizazioa aztertzeko eta sindikatuaren proposamen alternatiboa azaltzeko. ELAren iritziz, Eusko Jaurlaritzak bere politikak aldatu behar ditu gai honetan ere, eta nazioartekotzearen eta azpiegitura handien mantra bertan behera uzteko eskatu dio. Bere hitzaldian, ELAko ordezkariak azpimarratu zuen trantsizioa bidezkoa izan dadin, beharrezkoa da aberastasuna eta lana banatzea ahalbidetuko duten neurriak hartzea eta prozesu horretara baliabide publikoak bideratzea. Hala ez bada, “aurrean izango gaituzu”, aurreratu zuen.\nZaldibar Argituk eta Eskubide Sozialen Kartak berretsi dute enpresak eta Eusko Jaurlaritzak beren erantzukizuna hartu behar dutela Zaldibarko zabortegiaren hondamendian\nZaldibarko zabortegian egindako ingurumen-delituak argitzeko auzian, Verter Recycling enpresako arduradunek deklaratu dute gaur Durangoko epaitegian. Hori dela eta, Zaldibar Argituk eta Euskal Herriko Eskubide Sozialen karta osatzen duten mugimendu sozial eta sindikalek salatu dute inork ez duela bere gain hartu Zaldibarko zabortegiko hondamendiaren erantzukizunik. Epaitegiaren atarian bildu dira, eta auzian, herri-akusazio gisa. Erakunde horiek ziurtatu dute borrokan jarraituko dutela Zaldibarren gertatutakoa argitu eta erantzukizunak pilatu arte.\nGehiegizko gutxieneko zerbitzuek eta grebalarien ordezkapenek erraustegiko greba bertan behera uztera behartu ditu langileak\nELAk Lan Ikuskaritzan eta epaitegietan auzitara eramango ditu legez kanpoko ekintzak. Ekobaleko grebalariek, Zubietako erraustegia kudeatzen duen azpikontratakoek, erabaki dute greba mugagabea bertan behera uztea. Greba deitzeko arrazoiek bere horretan jarraitzen dute, erraustegia oso gaizki kudeatuta baitago eta ez du lan legedia errespetatzen. Gehiegizko gutxieneko zerbitzuek eta grebalarien ordezkapenek, ordea, oztopatu dute greba egin ahal izatea, eta langileek erabaki dute bertan behera uztea.\nELAk dio onartezina dela 'Tapia Legea', azpiegiturak udalen onespenik gabe eraiki ahal izango direlako\nSindikatu eta eragileek kontzentrazioa egin dute Legebiltzarraren aurrean Ingurumen Administrazioren Legeari (Tapia Legea) egindako zuzenketak salatzeko. Izan ere, EAJren eta PSE-EEren babesarekin, Euskal Autonomia Erkidegoko Lurralde Antolaketari buruzko maiatzaren 30eko 4/1990 Legea aldatu dute. Horrek esan nahi du aurrerantzean Eusko Jaurlaritzak udalek baztertzen dituzten azpiegitura proiektuak inposatu ahal izango dituela. Horretarako Goi Mailako Interes Publikoko Proiektuen figura asmatu dute, eta udalaren babesa beharrik gabe eraman ahal izango dira figura hori aitortuta dituzten proiektuak. Ez dituzte zehaztu zeintzuk izango diren, baina pentsatzekoa da kontrakotasuna sortzen duten proiektuei aplikatuko zaiela izendapena.\nGutxieneko zerbitzu neurrigabeak eta grebalarien ordezkapena Gipuzkoako erraustegiko langileen greba mugagabearen lehen egunean\nELAk Eusko Jaurlaritzak ezarritako neurriz kanpoko gutxieneko zerbitzuak Lan Ikuskaritzan eta auzitegietan salatuko ditu, baita Gipuzkoako erraustegiko langileen greba mugagabearen lehen egunean zuzendaritzak greban dauden langileen ordezkapena ere. Sindikatuak ziurtatu du langileen greba-eskubide legitimoa urratzen ari dela. Ekoizpenaren arloan, gutxieneko zerbitzuak langileen %70 baino gehiago dira, eta balorizazio-plantan %90 baino gehiago. Hori are larriagoa da beste azpikontrata batzuetako pertsonak iristen direnean greban dauden langileak ordezkatzeko.\nEHk kapitalari planto! plataformak Black Friday egunaren atarian planto egin eta bestelako kontsumo ereduak planteatu ditu Bilbon\nEuskal Herriak kapitalari planto!, EHko eragile sozial eta sindikal ugarik osatutako plataforma, kalera atera da, Black Friday-ari planto egiteko eta bestelako kontsumo ereduen inguruan kontzientziarazteko. Bilboko bi merkataritza gunetan izan da ekintza: Kale Nagusiko 1. zenbakiko Primark saltokian eta Kale Nagusiko 23. zenbakiko Zaran.\nGipuzkoako erraustegiko langileek greba egingo dute azaroaren 23tik aurrera osasun eta lan baldintzak duintzeko\nAzaroaren 23tik aurrera, Zubietan dagoen Gipuzkoako erraustegiko plantillako langileek greba mugagabea egingo dute, lantokian pairatzen duten prekarietatea ezabatzeko. Enpresak hasieratik ez ditu bermatu osasun eta lan baldintzak. Ekobal Operación y Mantenimiento S.L. azpikontratak kudeatzen du enpresa. ELA sindikatuak salatzen du Eusko Jaurlaritzak ezarritako zerbitzu minimoek urratu egiten dutela langileen greba eskubidea. Izan ere, ekoizpen arloan %70eko zerbitzu minimoak ezarri dira, eta balorizazio plantan, berriz, %90ekoak.\nCOP26an genero ikuspegia hutsaren hurrengoa izan da\nNazio Batuak Klima Aldaketaren Gailurrak (COPak) egiten hasi zenetik urte asko pasa dira, 42 hain zuzen, 1979an izan zen lehena Ginebran. COP hartako genero irakurketa eta orain egiten dugu ez dira berdinak. Lehen ez zegoen emakumeentzat espazio espezifikorik, orain badira batzuk, baina ez nahikoak. Emakumeak erabakiguneetatik kanpo geratzen dira oraindik ere, eta horren isla sinatzen diren akordioetan garbi ikusten da. Politika feministek ez dute lekurik, merkatuei zuzendutako politikak dira.


Sekigaharako gudua - Wikipedia, entziklopedia askea.\n1600ko urriaren 21a\nSekigahara, Gifu prefektura\n35°22′14″N 136°27′42″E / 35.3705°N 136.4616°E / 35.3705; 136.461635°22′14″N 136°27′42″E / 35.3705°N 136.4616°E / 35.3705; 136.4616\nSekigaharako gudua (japonieraz: Shinjitaiz: 関ヶ原の戦い; Kyūjitaiz: 關ヶ原の戰い, Sekigahara no Tatakai?) 1600. urteko urriak 21ean (Keichō 5, bederatzigarren hilabeteko hamabosgarren eguna euren antzinako egutegiaren arabera) Sekigaharan (gaur egun Gifu prefektura) gertatu zen gudu bat izan zen, erabakigarria Japoniako historian. Gudu honetan herrialdeko bi alderdi nagusienen armadek borrokatu zuten: alde batetik Japoniaren bateratzaile handienetako bat izan zen Toyotomi Hideyoshiren semea zen Toyotomi Hideyori herrialdeko buruzagi bihurtzea defendatzen zutenak. Bestetik, berriz, agintari hori Tokugawa Ieyasu izan behar zela defendatzen zutenak, ordurarte herrialdeko daimyō edo jauntxo feudalik garrantzitsuenetako bat.\nIeyasuk zuzendutako "mendebaldeko armada"ren garaipenaren ondorioz, Ieyasu bera "Japoniaren azken bateratzaile handi" bezala pasa zen historiara, Oda Nobunaga eta Toyotomi Hideyoshirekin batera. Gainera, shogun bihurtzeko bidea garbi utzi zion, garai hartan Japoniako agintari politiko eta militar nagusiena zena. Ordutik aurrera Tokugawa shogunerria ezarri zen, Japoniaren historiako azken shogunerria, 250 urte inguruz mantenduko zena.\nGudu hau zerbaitegatik garrantzitsua izan bazen, kanpaina militar oso baten amaiera dena, bere amaieraren ondoren herrialdea etengabeko barne gudu eta gatazkazko garai batetik irten ahal izan zelako da. Gainera, ia erabateko bakea ezarriko zen uhartedi osoan zehar, soilik matxinada txikiren batzuk etena Meiji Berrezarpenean 1866 eta 1869 bitartean Japoniako Enperadorea agintari nagusi bezala itzuli zen arte.\nGudu zelaian zegoen soldadu kopuru zehatza ezagutzen ez den arren, akademiko gehienek egun horretan 170.000 eta 200.000 soldadu artean egon zirela diote, batzuk, Japoniako historia guztian zehar herrialdean bertan gertatu den gudurik handiena izan dela ere aipatzen dutelarik.\nGuduaren izena[aldatu | aldatu iturburu kodea]\nGudu historiko honek, japonieraz arruntki Tenka Wakeme no Tatakai (天下分け目の戦い, Tenka Wakeme no Tatakai, literalki "gudu erabakigarria") bezala ezaguna, bere izena gudua gertatu zen tokitik jasotzen du: Sekigahara, Japoniako Gifu prefekturako Fuwa barrutian.\nFuntsezko bi ezaugarri aipatu behar dira: orokorrean gudu bakartzat hartzen bada ere, benetan kanpaina militar oso baten zati izan zen. Kanpaina honetan zehar bi alderdiek aurretik beste mugimendu batzuk egin zituzten, etsaien gazteluak setiatuz eta komunikabide nagusien kontrolagatik borrokatuz etsaiarekiko abantaila ziurtatzen saiatzeko asmoz. Nabarmendu beharreko beste ezaugarri bat bi alderdiak aurreko hilabeteetan borrokarako prestatu baziren ere, gudu hori gertatuko zen tokia alderdi bateko komandante batek, Ishida Mitsunarik berehalako batean hartutako erabakia izan zela da, bere elementuen kokapenik egokiena bilatuz. Ironikoki, tokiaren berezko ezaugarriak kontra agertuko ziren bere aliatuetakoren batzuk beste alderdira pasa zirenean.\nToyotomi Hideyoshi Japonia benetan bateratzea lortu zuen lehen gizona izan zen Oda Nobunagak hasitako lana amaitu ondoren, azken hau bere generalik garrantzitsuetako bat zen Akechi Mitsuhidek traizionatu zuelarik Honnō-jiko gertakarian. Hala ere, Hideyoshik sekula ezin izan zuen shogun bihurtu bere jatorri umilaren ondorioz, garaiko biografo limurtzaileek sekula gezurtatu ezin izan zutena, ahalegin guztiak eginda ere sekula ezin izan baitzuten Fujiwara klan garrantzitsuarekin lotzea lortu. Hideyoshik, horren ordez, kanpaku ((関白, kanpaku erregeorde) titulua onartu behar izan zuen, titulu hau, ondoren, bere adopziozko semea zen Toyotomi Hidetsuguri pasatuz, berarentzat taikō titulua hartuz (太閤, taikō kanpaku erretiratua).


“Euskara Ibiltaria”, herri hizkeraren atlas interaktiboa ikusgai San Telmo Museoan | Nontzeberri\nHasiera/BESTELAKOAK/“Euskara Ibiltaria”, herri hizkeraren atlas interaktiboa ikusgai San Telmo Museoan\nEuskara ibiltaria erakusketaren ateak zabaldu ditu Donostiako San Telmo Museoak, Euskaltzaindiaren Euskararen Herri Hizkeren Atlasa oinarri duena.\n“Mintzamena pertsonok dugun ezaugarririk gizatiarrena den bezalaxe, hizkuntza bat herri baten nortasunaren ezaugarririk garrantzitsuenetakoa da. Hizkuntza baliatuz gizakiok emozioak, desirak eta baloreak adierazten ditugu. Hori gutxi balitz legez, hizkuntzaren bidez harreman sozialak gauzatu, eta ohitura kultural eta sozialak transmititzen dira. Mundua ulertzeko daukagun ikuspegiaren isla da hizkuntza, kultura-adierazpenen eramailea eta nortasun-adierazle nagusienetakoa”. Horrelaxe egiten du Euskaltzaindiak erakusketarako gonbitea.\nAtlas berezi horrek euskararen aldakortasuna eta aberastasuna erakustea du helburu, bai lexikoari, eta baita izen eta aditz morfologia eta sintaxiari dagokionez ere. Hala, Euskal Herriko geografia eremu zabalean hitz berberak hartzen dituen aldaerak edota izen desberdinak jasotzen dira.\nSusana Soto, San Telmo Museoko arduradunaren esanetan “erakusketa bizia da, 2015ean lehen aldiz Beasainen ikusgai jarri zenetik bilakaera bat izan duelako eta gainera, bisitaria interaktiboa izatera bultzatzen duelako”.\nEuskararen hizkuntz-atlasa eratzeko 1984. urtean hasitako ikerketa lan erraldoiaren emaitza da erakusketa, tokian tokiko hizkuntza erregistroak bildu, sailkatu eta era kontsultagarrian erabiltzaileen eskura jarri direnak. Hori egiteko, hain zuzen, nazioartean homologatutako metodologia baten bidez, lexikografia eta gramatika jorratzen dituen inkesta erraldoia egin da, Euskal Herriko zazpi probintzietako 145 herritan, 3.000 galdera jasotzen dituen galdesortaren bitartez. Inkesta horren emaitza da, Euskara Ibiltaria erakusketa izan da.\nErakusketa bost atal nagusitan dago banatua -tokiak, materialak, Argia eta soinua, natura, eta bizitza-, eta atal horietako bakoitzean atlaseko mapen hautaketa bat erakusten da.\nEuskara Ibiltaria erakusketa, otsailaren 23ra arte Donostiako San Telmo Museoan izango duzue ikusgai. Hala ere, erakusketa birtuala ere bisitatu dezakezue bere osotasunean, euskal akademiaren webgunean.\nOrdutegiak eta gainerako informazio osoa duzue San Telmo Museoaren atari digitalean.


Ekainean zabalik egongo da Iurretan aquaparka - Anboto.org\nEkainean zabalik egongo da Iurretan aquaparka\nAitziber Basauri 2018-03-22 12:07\nIñaki Totorikaguena Iurretako alkatea eta Alain Arrizabalaga proiektuaren sustatzailea, gaur, egindako agerraldian\nOndobidean ekainaren 11n zabalduko dute Iurretan aquaparka, eta irailaren 3an itxiko dute. Egun osorako sarrera bakarra egongo da: iurretarrek 12 euro ordainduko dute, ume zein heldu. Gainontzekoek, berriz, 16 euro. Hala ere, familia ugarientzako hobariak aurreikusi dituzte. Olatu estatiko bat eta 14 metroko bi txirrista egongo dira; ginkana bat izango duen igerileku bat, eta hainbat txirrista dituen beste bat ere bai. Aurreikusi dute 10:00etatik 20:00ak arte egotea zabalik.\nIbarretxe kultur etxearen alboan eraikiko dute aquaparkak 4.300 metro koadro hartuko ditu guztira. Igerilekuek hartuko dituzte 1.300 metro koadro, eta gainontzekoan belar artifiziala jarriko dute. 700 lagunentzako aforoa izatea aurreikusi dute proiektuaren bultzatzaileek, eta 10-15 lagun kontratatuko dituzte bertan lan egiteko.\n"Munduan bakarra" dela nabarmendu du Arrizabalagak, muntatzeko eta desmuntatzeko duen zailtasunagatik. "Aparteko lana eskatuko du, baina uste dut zeresana emango duela. Hasi da zeresana ematen".\nEragozpenik sortu ezean ekainaren 11n inauguratuko dute aquaparka eta modu berezian egingo dute. Arrizabalagak aurreratu duenez, "prezio berezia eskainiko diegu iurretarrei eta ikastetxeekin batera zerbait berezia egin gura nuke".\nAzken baimena faltan\nUdalak jarduera baimena emateko azken agiriak falta direla argitu du proiektuaren bultzatzaileak. Ondoren, orubea atonduko dute aquaparka muntatzen hasteko. Espero dute, aurtengo udan eta hurrengoan ere jarri ahal izatea aquaparka Iurretan.\nIñaki Totorikaguena alkatearen berbetan, "Durangalderako aisialdirako beste alternatiba bat" lez ikusten dute proiektu hau. "Uste dugu Iurretako eta inguruetako bestelako zerbitzu batzuei ere onura egin diezaiokela aquaparkera etorriko direnek. Egitasmo interesgarria izan zitekeela pentsatu genuen hasieratik". Duela urtebete hasi ziren proiektu honetaz berba egiten. Arrizabalagak azaldu duenez, Durango, Abadiño eta Berrizen agertu izan dutela egitasmoarekiko interesa. "Hala ere, Iurreta leku egokia izan zitekeela pentsatu genuen, besteak beste, bertora heltzeko azpiegiturak kontutan hartuta.\nUdako aquapark bat zabaldu gura dute Iurretan\nAitziber Basauri 2018 mar 15 Iurreta\nProiektuaren sustatzaileak egitasmoa gauzatzeko aurreproiektua aurkeztu du Iurretako udaletxean. Igerilekuak, txirristak eta olatu artifizial bat e...


Literatur Emailuak » Gerla Handia\nUrriak 19 Asteartea\nOts 26 15\nGerla Handia: Guk egia beti\nOts 19 15\nGerla Handia: Geroa gure dugu\nGarbi mintzo da Eskualduna, mundua zoraturik omen dago ikusiz alemanak bazter guzietan zenbat etsai dituen. Jean Saint-Pierreren aburuz lehenbailehen nahi du garaitu alemanak, baina debaldetan ari da, ezinbertzean ari da joka bazter guzietan, zezena barne zerratuan bezala. Alemanak urdeki jale handiak dira, baina gerrarekin urde guzien azken orena jina da Alemania guziko. Saint-Pierrek ez du dudarik, “alemanak fueratuko ditugu”, baina noiz? “Ager dadila primadera eta Anglesen laguntzarekin geroa gure dugu.” Ibarnegaray eta Guereçague, biak diputatu, biak soldadu aitzindari, bata Baigorrikoa, beste Donapaleukoa. Eskualduna-k agorrilan gerra hasi eta berehala Baionan “Fuera Ybarnegaray, Biba Frantzia!”oihu egin zuen gaztea gogora dakargu eta Frantzia bat dela nabarmendu. Zuberoako kronikan ere batasuna da hizpide, frantsesak politika zaharra utzirik bat jarri baitira etsaiaren kontra, Gilen II.ak izanen ote du merezi duen gaztigua!\nOts 12 15\nBiba gure kanoia!\nEskualduna-k gogora dakargu gerra martxoan hasiko delaren aipua. Odol hotzekoak omen dira ingelesak, eta jada bai lehorretik bai itsasotik lagundu dute.Alemanian hornikuntza arazoak omen dituzte, jaki kontuetan bereziki. Su zelaietan jazotzen ari dena deskribatzean gisa honetakoak leitu ditzazkegu, “gure kanoiak nagusi, gure artilleriak etsairena isilarazi, zoraturik dagozila oro, errusiarrek turkiarrei xafraldi ona eman, …”. Kazetariaren aburuz, mundu guztia estonatua dago alemanen mehatxu eroaz, izan ere, itsasoan nazio oro mehatxatzen baitu Alemaniak. Gerra hasi zenetik sei hilabete igaro dira, Eskualduna-k tarte horren kronika egitean lotsa, beldurra eta izuaren aurrean frantses orok erakutsi kuraia nabarmentzen du. Kazetak salatu du inoiz desertoreen gaia, alta, aste honetan iheslariak bezain beste gazteak desertziora bultzatzen dituzten kuku nahasleak salatzen ditu, gerra ondorengo balizko amnistia bera ere zalantzan jartzen du Eskualduna-k. Jean Saint-Pierre gaztigatu digunez, uros dira soldadu muslariak, karta jokoak heldu omen zaizkie.\nOts 05 15\ngerla martxoan hasiko\nKitchener jeneral ingelesaren aburuz gerra martxoan hasiko da. Dirudienez aliatuak prest dira martxoan indar gaitza egiteko, eta gerra noiz finituko den baino alituek garaipena noiz erdietsiko galdetu behar da. Reims hirian alemanen oldarra nozitu du frantses armadak, baina etsaiak baino biziki gutiago gizon galdu omen du. Hona gogoeta alemanen gezurren aurrean: “Gezurrezko ehun bitoria baino guk nahiago egiazko bat, eta hura segura, ez izanik ere alemanen espantuak bezen handia”. Aste honetakoak Aizibitzen Beñat galtza handi bertso-sorta dakargu. Zuberoako berriemaileak salatzen duenez, Basaburuan bada gizon eli bat gerlaz baliatzen ari dena beren opilari su emateko. Kazetariak alemanen gezurrak irensten duten horiek ere salatzen ditu. Soldaduen gutun gutxi Euskalduna-n, “ez dire gerla toki hauk, lumarekilako buru lanentzat eginak.” Mendiez haraindiko euskaldunak gogoan hartu ditu Eskualduna-k, eta esan denaren kontra Julio de Urquijo Frantziari atxikia dela baieztatu digu.\nUrt 29 15\nGerla Handia: heretikoak katolikoen kontra\nEskualduna-ren aburuz frantsesen erlijioa omen da alemanen etsairik gehienetariko bat. Nonbait, Alemaniako katolikoek, katoliko baino prusiarrago dira. Aste honetan ere “aitzina” da kazetan gehien-gehien errepikatzen den hitza. Bestalde, negu beltz eta ustel honetan artilleriaren lan ederra nabarmentzen du Gobernuak diru gutxiago bildu du zergen kontura, itxuren arabera gerra honek ez dezake iraun heldu den negu arte, hori dela eta harrigarria egiten zaigu Zerbitzarik aipatu hau “bake iraunkor batentzat, batere ez litzaukuke sobera, hemen bertze sei ilabetheren iragaitea.” Errumania eta Italiaren jokamoldeak aztertzen ditu, baina Aita Sainduaren hitzak epelak edota zuhurrak izan ote diren ez du ebazten kazetak. Erromakoak ez du Alemania aipatu ere egin. Jean Saint-Pierrek bildu duenez marokiarrak algeriarrak baino gerlari hobeak omen. Bi salaketa dakarzkigu Kirikiñok Euzkadi-n, bata alemanen txakurkerien kontrakoa eta bestea ustezko “itxaspe-ontziak” direla kausa doitxiarren alde ari diren bertako egunkarien jokamoldea agerian uzten duena.\nUrt 22 15\nIrabazteaz eztugu dudarik\nLehengo lepotik burua Eskualduna-n, aro gaizto honek gerrako lana gibelatzen du. Jean Etxaparek barneko ospitaleetan jazotakoa berritzen digu. Honen aburuz euskaldunek euskara dute sendagai, “zer atsegina euskaraz hasten balin bazeie…galdegiozu hurbiletik ikusi dituen edozoin frantsesi, nor diren gudukari hoberenak etsaiarekin buruz buru, zaude ez dautzula ihardetsiko baizik: «Ce sont les Basques.» Jean Saint-Pierrek gerra molde honetan zulatzaileek duten garrantzia azpimarratu eta afrikar soldadoen kuraia nabarmentzen du. Donaixtik lau herritar galdu ditu gerran. Mercier Malinasko gotzainaren afera dakarte bai Eskualduna-k bai Euzkadi-k, Aita Sainduak goraki gaitzetsi du alemanek Mercier preso hartzea, abertzale honek ez du burua makurtu alemanen aurrean. Kirikiñok irakasbide gisara Durango-Iurreta eta Bilbon karlista eta liberalen artean jazo ez diren bi gertakari kontatzen ditu Alemanak gerran egiten ari direna erakutsi nahian, badu txungurretik kontakizunak.\nUrt 15 15\nGerla Handia: Ez dugu bertze minik herrikoa baizik\nErrusiak alemanak garaitu ditu Kaukason, turkiarrak larri omen dabiltza, Belgikan ere metroak irabazten, Reims aldean “guk galtze guti; etsaiak hilak trumilka”, iIa oro da bihotz-altxagarri, “gure baionetak ez dire alfer egon” leitzen dugu aste honetako Eskualduna-n. Kazetariak ohartarazten digunez, “iraunen dutenek ukanen dute sarrixago zer konda”. Jean Etxeparek barneko ospitaletan gertatzen ari direnak aletzen dizkigu, txerto eskasia, zirujauen garrantzia, mendikuntzaren aitzinamendua, X izpiak kasurako. Jean Saint-Pierre besteak beste negu ustelaz mintzo da, “Oldar handiagokoaren egiteko, aroa dugu gehienik eskas”. Bestalde tiratzaile on baten balentria berritzen digu eta ondarrean erregu bat, musean aritzeko karta joko bat galdatzen du, kartak piltzartu baitzazkie. Gutun bat ere argitaratzen du aste honetako Eskualduna-k, frontean diren euskaldunen gogoeta gisa. Kirikiñok Euzkadi-n dioskunez euskaldun soldado zaurituak Pariseko Orly jauregian elkartu dituzte. Tolosako batzokian bildu behar omen dituzte haiendako gutunak, eta Tolosatik Baionara igorri.\nUrt 07 15\nGerla Handia: Bihotza eta zentzua iskiluak baino\nBi bakeak galdegin ditu Eskualduna-k, kanpokoa zein barnekoa, Alemaniarekikoa zein frantsesen artekoa eta bizkitartean “oraino bethi aitzinatuz goazi” diosku kazetak, baina era berean gaztigatu, “gezurrez neke baita luzara triparen bethetzea”. Bada beste galderarik aste honetakoan, Zertako? Aleman eta frantses soldaduek eguberri garaian zenbait tokitan menia moduko bat adostu dute eta elkarrekin aritu dira solasean eta kantuan, janaria ere elkarri eman diote, adiskidantza hau ez du begi onez ikusten Eskualduna-k. Aspaldi ez genuen Kirikiñoren berri, aste honetakoan, Batxik Glasgow hiritik berritu dizkionak pausatu eta xalo-xalo Batekotown-go The Gizurting Herald izparringiko berri bat itzuli digu, nonbait, Alemanek Konstantinopoliko atsoen eta txakurren arkakuxo azkarrak erabili omen dituzte errusiar soldaduen kontra.\nUrt 01 15\nHarrabotsak ez du hiltzen\nAhulena omen da azkarrena, gisa horretan nahi du Eskualduna-k goratu Belgikak gerran erakutsi kuraia. Anitz diru ari dira gastatzen gerraren kari, eta kazetaria dirua nondik? galderari erantzuten ahalegintzen da. Zergak ez omen dituzte goitituko, baina nola lortu gerra sustengatzeko behar den dirutza? “Ithurri ttipiak bilhakatuz itsaso” dugu Frantziako Gobernutik eman duten arrapostua. Jean Saint Pierrek kolpatu, preso edota hil diren soldaduen berri ematen digu. Gerra hasi zenez geroztik 489.733 soldado frantses dira kolpatuak, gainera gehienak sendatzen omen dira eta “arras guti” dira hilak, 12.144. Frontean zortziehun metro zilo erreka irabazi omen dituzte aliatuek, eta alemanen azantza handia bada ere, harrabotsak ez duela hiltzen gaztigatzen digute, “nahi dugunean xehatuko ditugu” esatera ausartu da berriemaileak. Bestalde, sukar ustelaren kontrako txertoa jarri omen diete euskaldunak diren ejerzitoko soldaduei. Euskaldunak eguberriaren prestaketan omen ziloetan.\nAbe 24 14\nAliatuak aitzina omen doaz gerra-toki orotan. Alemanek xafraldi gaitzak hartu omen dituzte bai Belgikako bai Poloniako fronteetan. Aste honetako Eskualduna-k tarte zabala eskaintzen dio Poloniako fronteei. Errusiak aurre egin die Alemaniari Varsovia aldean eta Austriari Krakovia inguruan. Ingelesek nagusi darraite itsasaldean eta bestalde, Afrikako iparraldea ari dira bereganatzen, Egipto ingelesen esku eta Maroko Frantziarenean geratu dira. Serbia beti gerran, turkoen kontra, bulgariarren kontra, orain austriarrei hartu die aurre. Serbiarrak sorlekuari atxikiak dira. Eskualduna Alemania eta Turkiaren arteko adiskidantzaz trufatzen da, Turkiak Van der Goltz alemaniarra jarri omen du armada zuzentzen, aleman bat fedegabeen buru. Suitzan aldiz katoliko bat hautatu dute lehendakari, Motta Frantziaren aldeko jotzen du kazetak. Ez da poesiarik falta aste honetakoan, Gauberri armadetan bertsoak lekuko, eta ohi den gisara balentria bat pausatzen digu Eskualduna-k, Ekialdeko Pirinioetako Filipe soldadoaren egina aurreko astean loriatu zuen J.P. Bergararen balentriaren pare jartzen baitu.\nAbe 16 14\nGerla Handia: Lur ziloz zilo, errekaz erreka\nYpres uzteko prest dira alemanak. Gerrak luze joko omen du, berriemailearen aburuz hobe karraskan baino emeki jokatzea. Janpierre Bergara itsasuarraren kuraia goratzen du Eskualduna-k aste honetako kazetan eta jarraian Zerbitzarik euskaldun gerlarien gorazarrerako Gure irrintzina olerkia eskaintzen digu. Zinez mamitsuak Jean Saint-Pierreren hiru artikuluak. Lehendabizikoan, alemanen indar eta harrotasunaz mintzo da, alemanen ezin jasanezko urguilu hori nekezago garaituko dute haien indarra baino. Bigarren eta hirugarren artikuluetan sator gerraren berri ematen zaigu, lubakietako bizimodua. Basaburuko Dominixe ez da haboro Izabako portuan gazta egiten, lau hilabete eman ditu frontean. Kazetak Atharratzeko plazan Santa-Grazitarren artean gertaturikoa berritzen digu, bada aldea fronteko eta herriko bizimoduen artean.\nAbe 11 14\nGerla Handia: Egunkari bat\nez izatearen pleguak\nKexu da kazetaria berri gutxi eta berantegi hedatuak eskaintzen dituelako kazetak. Eskualduna astekariak euskarazko egunkari baten beharraz ohartarazten ote digu? Jean Etxeparek “Alemanak hurbiletik” sailean presoen bizi baldintzak hartzen ditu hizpide, minaren, sufrimenduaren aurrean ezberdin jokatzen ote aleman soldaduek? Saint Pierrek heriotza baten berri ematen digu, Aita Blaise kaputxinoa (Luc Babaquy) ehortzi berri dute Fisme (Marne) herriko hilerrian. Hagiografian besteak beste Frantzia biziki maite zuen euskal idazle bat hil dela azpimarratzen du Saint Pierrek. Berri laburren sailean lau preso frantsesen ihesa eta Kadet soldadu zaharraren balentriak berritzen dizkigu kazetak. Kirikiñok ezin digu gauza handirik argitu Euzkadin eskura duen informazioarekin. Calaisera iritsi ote dira doixtarrak?.\nAbe 04 14\nGerla Handia: Satorrak bezala, negua lurpean\nGerra egiteko moldeak anitz aldatu dira. Eskualduna borrokarako tresnen garapen historikoaz mintzo zaigu, zelaietatik lubakietarako bidaian. Gezur ala egiak sailean alemanen gehiegikeriaz ari da, alemanek gurutzefikatu omen zuten neskato bat, Lafourcade medikuaren testigantza lekuko. Jean Saint-Pierreren kronikak lubakietako bizimodua pausatzen digu. Bestalde, pilotari batek muga iragan omen du eta Zerbitzarik Xikito Kanbokoaren balentriak hartzen ditu hizpide beste pilotariaren desohorea emendatu nahian. Baionara heldu berri diren 410 belgikarrak frantsesdunak omen dira, euskaldunak abegikor portatu dira belgikar hauekin baina kazetak eskean ari direnen jokamoldea ezbaian jarri du. Eskualduna-k arrunt informazio gutxi eskaintzen du fronteari buruz, errusiarrak aitzina doazela dio. Kirikiñok Euzkadi-n ez du klaredade handiagorik egiten, nonbait hor dabiltza elkarren lehian zeinek gezur gehiago, azkenerako egia irtengo da azalera olioa uretan lez.\nAza 27 14\nGerla Handia: “Frantses Herri maitea, libre bizi zaite!”\nEskualduna-n ez dute dudarik egiten: Alemaniak gerla galduko du, eta Frantziak irabaziko: “esku-gain handia dugu hartua ja, eta emeki bada emeki, bainan segurki, hartzen ari egunetik egunera”. Jean Etxepareren “Alamanak hurbiletik” sailaren ondoren, poema bat dakarkigu Jean Barbierrek, eta bertan ere frantses aberria nagusi: “Adios, edo ez, ez, berriz ikus arte! / Jainkoa, haur, andrea, nituen hoin maite! / Frantses Herri maitea, libre bizi zaite! / Nere haurrak, Frantsesek haziren zaituzte!… “, edo “Eskualdun soldadoak, ohore zueri, / Ohore hor gaindika hil zirezteneri! / Hatsa eman duzue Frantses-Herriari”. Artilleriaren garrantzia gerla honetan azalduko dizkigute aitzinxeagoan, bai eta “aleman urde diren bezalakoen” basakerien berri eman ere.\nAza 20 14\nBake garaiko gerla\nAlemaniako enperadorea, gure Guillaume, ez da gerlaren hobendun bakarra: bai arduradun nagusietarik, baina ez bakarra. Haren semeak ere eragin handia izan du, bai eta gerlatik etekina ateratzen duten aberaskumeek ere. Errege-familia hori joatearekin atsegin hartuko dute “aleman zinezko bake-gizonek berek ere”. Jean Etxeparek bake garaiko gerlaz idatzi du Eskualduna-n, Alemaniak, bere komertzioaren bidez, Frantzian mendean hartu nahian zebileneko garaiaz. Jaimetarrak –karlistak, alegia– doixtarrekin batera doaz, gaztigatu digute Euzkadi-n, eta Londonen, hemengo “izparringi toreruen” eraginez-edo, uste omen dute euskaldun guziek doixtarrak maite dituztela.\nUrriak 20: Amets Arzallus Miñan Usurbilen\nUrriak 21: Nerea Loiola Epizentroa Larrabetzun\nUrriak 21: Mari Luz Esteban Andrezaharraren manifestua Aretxabaletan\n1951: Joxemari Iturralde jaio zen\n1956: Koldo Zuazo jaio zen\n1971: Asel Luzarraga jaio zen\n1977: Madeleine Jauregiberri hil zen\n1854: Arthur Rimbaud jaio zen\n1905: Ellery Queen jaio zen\n1914: Mario Luzi jaio zen\n1946: Elfriede Jelinek jaio zen\n1983: Yves Theriault hil zen


Askatasuna (aldizkaria) - Wikipedia, entziklopedia askea.\nAskatasuna aldizkariaren logoak, Brusela 1971- Bilbo 1980.\nArtikulu hau aldizkariari buruzkoa da; beste esanahietarako, ikus «Askatasuna (argipena)».\nAskatasuna 1970eko hamarkadako Euskal Herriko aldizkari anarkista abertzalea izan zen. 1971an Bruselan frankismotik ihes egindako erbesteratu batzuek sortu zuten eta 1976tik aurrera Bilbon argitaratzen hasi zen.\nAldizkaria izen bereko kolektiboak egindakoa zen. Hauek hasiera batean CNTko kideak ziren baina Euskal Herriko erakunde espezifiko bat eratzeko beren asmoa zapuztua izan zenean sindikatu anarkistak kaleratu egin zituen.\nAskatasuna kolektiboak borroka libertario globala defendatzen zuen, euren diskurtsora nazionalismo iraultzaileko zein politika sindikalera mugatzen ez ziren borroketako kontzepzioak gehituz. 1977ko abenduan kolektiboak LAIA (ez), LAK eta OCA-EKA erakundeekin "konbergentzia asanblearioa" iragarri zuen, baina proiektua bertan behera geratu zen.\nKolektiboak Bilbon tailer bat zeukan, zeinean aldizkaria eta beste zenbait material argitaratzen zuten. Tailer hau Guerrilleros de Cristo Rey eskuin muturreko taldearen atentatu bat jasan zuen 1978 abuztuaren 24an, Bilboko lehen Aste Nagusiko egunetan hain zuzen. Eragindako suteak tailerra, artxiboak eta aldizkariaren erredakzioa suntsitu zuen. Galera ekonomikoak garaiko sei milioi pesetatan ebaluatu ziren. Urte bereko irailean Askatasuna atentatuari erantzun nahian ale berezia kaleratu zuen, 25.000 ale inprimatu zituztelarik.\nBere bigarren garaian, urtebeteko iraupena izan zuena eta epaitegi aginduz bahiketa batez hasi zena, Askatasuna hasierako planteamendu anarkistengandik urrunduz joan zen, Herri Batasunari "sostengu kritikoa" erakutsi ziolarik. Denborarekin adskripzio zehatzik gabeko aldizkari ezkertiar bihurtu zen, bere azken alea 1980ko abuztuan kaleratu zuelarik.\nAldizkariaren kolaboratzaile nabarmenetariko bat Mikel Orrantia izan zen, "Por una alternativa libertaria y global" liburuaren autorea.\n↑ Pedro Ibarra Güell: El movimiento obrero en Vizcaya, 1967-1977: Ideología, organización y conflictividad, UPV-EHU, 1987. ISBN 84-7585-082-5.


“Gure oroitzapenak”, Joseba Sarrionandia. Irailean estreinatu zen Joseba Sarrionandiaren obran oinarritutako film kolektiboa, hamabi zinegilek sortua. Orain, gainera, Sarrionandiaren beraren ekarpena ere badakar filmak, hitzez zein ahotsez. 2017ko apirilaren 9tik, KORRIKAk harreman berezia dauka Joseba[...]\nEUSKARA IKASLEEN BESTA. MINTZODROMO MUNDIALA! Talde txikietan, euskaraz mintzatzeko, jende euskalduna ezagutzeko. Bertan parte hatzeko, izena eman behar da IZEN-EMATE FITXA honen bitartez.(sakatu estekan) Horren ondoren, 19:00ean, ASIER KIDAM ikuskizun zoragarria, magia euskaraz, hain zuzen.[...]


15 gaixo ospitaleratu dituzte Nafarroan, eta bi pertsona hil dira COVID-19ak jota | Gizartea | Berria\n15 gaixo ospitaleratu dituzte Nafarroan, eta bi pertsona hil dira COVID-19ak jota\nOsasunbideak dio kasu kopurua apaltzen hasia dela (2.254 positibo, bezperan baino 420 gutxiago), baina positibo tasa %43,8 da.\nErizain bat paziente bat artatzen, Nafarroako Unibertsitate Ospitaleko ZIU unitate batean. JESUS DIGES / EFE Tamaina handiagoan ikusi\n2022ko urtarrilak 14 06:22\nCOVID-19aren transmisioak ez du etenik oraindik, baina seigarren olatuak goia jo duela uste dute administrazioek. Egunetik egunera apaltzen hasi dira positiboak, baina, era berean, protokolo berrien ondorioz, test gutxiago egiten eta jakinarazten dira. Hortaz, olatuaren benetako tamaina zein den asmatu ezinik segitzen dute osasun arduradunek.\nNafarroan, 2.254 positibo atzeman zituzten atzo, 5.148 proba diagnostiko egin ostean. Horrek esan nahi du positibo tasa %43,8koa dela orain. Horrez gain, Nafarroako Gobernuak jakinarazi du atzo bi pertsona hil zirela COVID-19ak jota.\nAtzemandako positiboak bezperakoak baino gutxiago dira (2.674 kasu detektatu zituzten asteazkenean), baina test kopurua ere apalagoa da, asteazkenean 5.910 PCR eta antigeno test zenbatu baitziren Nafarroan, atzo baino 762 gehiago. Edonola ere, nabari da beheranzko joera baten hasiera: asteartean, 2.999 positibo atzeman zituzten eta astelehenean, berriz, 3.507.\nTransmisio datuek olatuaren apaltzea marrazten badute ere, ospitaleen egoerari buruzko datuek panorama beltza erakusten dute oraindik: atzo 15 pertsona ospitaleratu behar izan zituzten Nafarroan COVID-19ak erasanda. Horietatik hiru ZIU zainketa intentsiboetako unitateetan. Oraintxe, 260 paziente daude herrialdean ospitaleratuta, eta 38 ZIUetan.


Marketin 2.0ri, Blogei eta Gizarte Sareei buruzko doako ikastaroa Bilbon - Gaztenpresa\nMarketin 2.0ri, Blogei eta Gizarte Sareei buruzko doako ikastaroa Bilbon\n13 maiatza, 2015 13 maiatza, 2015 , Ikastaroak\nBultz-Lan Consultingek emango du ikastaroa Bilbon, ekainaren 1etik aurrera. Interesatuta bazaude, jarri harremanetan Susana Vicenterekin, svicente@bultz-lan.com helbide elektronikoaren edo 94 410 21 44 telefonoaren bidez.\nEgunak: ekainaren 1etik 11ra.\nOrdutegia: 17:00etatik 20:00etara, astelehenetik ostegunera.\nIraupena: 24 ordu.\nLekua: Felipe Uhagon alkatearen kalea, 12, 1.a – 48010 Bilbo.\nOnline marketinak eskainitako publizitate-formatuaren bidez enpresak izan dezakeen komunikazio-ahalmena ezagutu nahi duten pertsonak.\nInternetek eta gizarte-komunikabide berriek (web 2.0) enpresen eta kontsumitzaileen arteko komunikazioan eragin duten eraldaketa ezagutu eta barneratzea.\nOnline marketinaren tresna nagusiak (testuinguru-publizitatea, web-kokapena, posta elektronikoaren bidezko marketina) eta Interneteko gizarte-komunikabide berrienak (blogak, gizarte-sareak, multimedia edukien hedapena) ezagutzeko ikuspegi orokorra eskaintzea.\nHorien erabilera aztertzea, harremanetarako sareak sortuz eta online ospea hobetuz enpresen salmentak eta bezeroen leialtasuna hobetzeko.\nEnpresaren eguneroko jardueretan eta Marketin Planean erabiltzeko jarraibideak finkatzea.\nINTERNET 2.0-REN IRAULTZA\nKomunikabide berrien eta enpresekiko harremanen iraultza. Harremanetarako sarea eta online ospea: enpresen Interneteko aktibo bereizgarriak.\nGIZARTE KOMUNIKABIDEAK (WEB 2.0)\nBlogak: zer diren. Blog pertsonalak, tematikoak eta korporatiboak. Blog arrakastatsua sortzea. Blogak sortzeko plataforma ireki nagusiak (doakoak): Blogger eta WordPress.\nMikroblogak, maila goreneko komunikazioa. Twitter, gehien erabiltzen den mikrobloga.\nGizarte-sareak eta networkinga Interneten. Gizarte-sare nabarmenak: profesionalak (xing, linkedin, viadeo), orotarikoak (facebook) eta espezializatuak. Harremanetarako sare eraginkorra sortzea.\nSarearen bidezko gizarte-edukia. Testu, irudi, bideo, audio eta dokumentuen hedapena erabiltzaileen artean.\nINTERNETEKO MARKETINA (ONLINE)\nWeb-kokapena eta -ikusgarritasuna. Web-orrialde baten kokapen naturalaren garrantzia (SEO).\nOnline publizitatea eta babestutako iragarkiak. Nola erabili online publizitatea. Kanpainak sortzea Google Adwords-en (SEM).\nPosta elektronikoaren bidezko marketina. Posta elektronikoa erabiltzea bezeroak lortu eta leialtzeko. Buletinen eta e-mailingen balioa eta arrakasta hobetzea.\nOnline ekitaldiak. Sarearen bidezko aurkezpen edo topaketetan enpresekiko interakzioa hobetzeko tresnak.\nAlderdi estrategikoak. Tresnak aukeratzea. Marketin-planen birdiseinua. Pertsonal espezializatua. Emaitzak neurtzea.\nEskakizunak: Lanean ari diren pertsonak. Ikastaroan parte hartzeko ez da aurretiko ezagutzarik behar.\nFinantzak finantzari ez direnentzat, Excelen laguntzaz\n1 urria, 2014 1 urria, 2014 , Ikastaroak\nHobetuzek diruz lagundutako doako ikastaroa, urriaren 6tik 10era, Gasteizen. Egunak: urriaren 6tik 10era (20 ordu) Ordutegia: data horietan...\nEnpresen zerga-ordainketari buruzko doako ikastaroa Gasteizen: abenduaren 1etik 5era\nHobetuzek diruz lagundutako ikastaro praktikoa Enpresen Zerga-ordainketari buruz: Elkarteen gaineko Zerga, BEZ, PFEZ … Egunak: abenduaren 1etik 5era...\nKontabilitate-kudeaketako diruz lagundutako ikastaroa Gasteizen urtarriletik aurrera\n8 urtarrila, 2015 8 urtarrila, 2015 , Ikastaroak\nKONTABILITATE KUDEAKETAko doako ikastaroa, 90 ordukoa. 2015-01-12tik 2015-04-13ra bitartean egingo da, 15:30etik 19:00etara, astelehenetan eta asteazkenetan, Bultz-Lan Consultingek Gasteizen...\nLaguntzei eta diru-laguntzei buruzko tailer praktikoa Gasteizen, abenduaren 22 eta 23an\n11 abendua, 2014 11 abendua, 2014 , Ikastaroak\nSEAk diruz lagundutako doako ikastaroa, autonomoentzako eta enpresa txiki eta ertainentzako laguntzei eta diru-laguntzei buruzkoa. Egunak: Abenduaren 22an eta...\nFinantza-alorreko Zuzendaritzari buruzko doako ikastaroa Gasteizen\nIkastaroaren ekainaren 2tik 12ra egingo da, astelehenetik ostegunera, 18:00etatik 21:00etara Hobetuzek diruz lagundutako ikastaro hori enpresaren finantza-informazioa interpretatzera bideratuta...\nGaztenpresak sustatutako Kontabilitatearen, zergen eta lanaren kudeaketa negozio txikietan eta mikroenpresetan gaiari buruzko doako ikastaroa, urtarriletik aurrera, Bultz-Lanek Bilbon...\nBanakako enpresari bihurtzeko izapideakAtzo urteko txostena aurkeztu zen: 462 enpresa sortu dira 2014an, Gaztenpresaren eskutik


Udalak ‘Euskadi bono denda’ kanpaina babestuko du, eta 3.000 bonu gehiago merkaturatuko du Arrasaten — Arrasateko Udala\nUdalak 30.000 eurorekin finantzatuko du kanpaina Arrasaten, eta herrian 3.000 bonu gehiago merkaturatuko du, Eusko Jaurlaritzaren eskutik udalerriari dagokion bonu kopuruaren osagarri.\nZabalik dago Euskadi Bono Denda programara establezimenduak atxikitzeko prozesua. www.euskadibonodenda.eus webgunearen bidez egin behar da izen ematea; baita bonuen trukaketa ere. Urriaren 17a da azken eguna kanpainara atxikitzeko.\nParte hartuko duten establezimenduen behin betiko zerrendarekin, aldi bi irekiko dira deskontu bonuak trukatzeko. Lehenengoa hasiko da programa indarrean sartzen den egunean, eta abenduaren 5ean amaituko da; bigarrena, berriz, 2022ko urtarrilaren 10ean hasi eta martxoaren 31n amaituko da.\nBonuak 10 euroko deskontuetan oinarritzen dira 30 eurotik gorako erosketak egiteko, hau da, % 30etik gorako deskontua.\nPrograma honetako deskontuak eskuratu ahal izango dituzte Euskal Autonomia Erkidegoan bizi diren hamasei urtetik gorako pertsonek. Pertsona bakoitzak gehienez ere bost deskontu bonu batu ahal izango ditu, 50 eurokoak, eta hainbat establezimendutan edo establezimendu bakar batean erabili ahal izango dira, baita erosketa bakar batean edo gehiagotan ere.


Aranzadi | Zientzia Elkartea · Society of Sciences · Sociedad de Ciencias · Societé de Sciences » Emaitza berriak Zalduako (Auritz) indusketa arkeologikoan, Pirinioetako galtzada erromatarreko ikerketaren testuinguruan\nEmaitza berriak Zalduako (Auritz) indusketa arkeologikoan, Pirinioetako galtzada erromatarreko ikerketaren testuinguruan\nAranzadi Zientzia Elkarteko eta Museum of London Archaeology (MOLA) museoko arkeologoak duela 6 urtetik ari dira Auritz eta Aurizperri inguruan dagoen aztarnategi honetan ikerketak egiten. Aurtengo uztaileko kanpainan, hogei arkeologoren borondatezko lanari esker egin ahal izan dugu ikerketa-lana eta honako hauen babesa ere jaso dugu: Nafarroako Gobernua, Eusko Kultur Fundazioa eta Aurizko Udala.\nKanpaina honetan, 280m²-ko indusketa-eremua zabaldu dugu indusketaren arduradunetako batek, Ekhine Garciak hain zuzen, defendatu berria duen geofisikako doktore-tesiaren emaitzak kontuan hartuta. Kokalekua hautatzeko, 2013 eta 2017 urteen artean eginiko prospekzio magnetikoen eta georradar bidezko prospekzioen emaitzak izan dira oinarria, emaitza horiek agerian utzi baitzituzten inguru hau zeharkatzen duen galtzadaren bi aldeetako egitura arkeologikoak. Zulatutako lagina galtzada zeharkatzeko eta bi motatako eraikuntza-egiturak barnean hartzeko moduan kokatu genuen.\nIaz, georradarraren emaitzek adierazten zuten zenbait zutabez osatutako eraikin bat bazela. Hegoaldean, beste eraikin posible bat hauteman genuen, oinplano errektangularrekoa eta barruan zenbait banaketa zituena.\nAurtengo kanpainan, mendebaldeko aldean, emaitzek adierazten dute badela zabalera handiko hormak dituen eraikin bat, 2012ko zundaketan aurkitu zen moduan. Ekialdean, laginaren barnean dago prospekzio geofisikoetan hautemandako eraikin berezietako baten barrutietako bat.\nOraingo kanpaina honetan, beraz, galtzadaren inguruko bi eraikinen oinplanoak zehaztu ditugu.\nMOLA, Museum of London Archaeology museoko ildo metodologikoak aplikatu ditugu esku-hartzean. Londinium-eko arkeologia erromatarrean espezializatutako erakundea da. Lan honetarako, bost laguneko lantaldea etorri da Londrestik eta zulaketa-lanen gidaritzan parte hartu dute. Horrez gain, Aranzadiko gazte arkeologoen belaunaldi berriei prestakuntza ere eman diete. MOLA erakundeak teknologia berrietan dituen ezagutzak eskaini ditu. Teknologia horiek, gainera, Londresko City hiri-eremu konplexuan kokatutako erromatar aztarnategien kudeaketa arkeologikoan erabiliak zituzten lehendik


Gipuzkoako barne-produktu gordinaren % 5,34 dago euskararekin lotuta - Artikulua - Gipuzkoa ETORKIZUNA ORAIN\nGipuzkoako barne-produktu gordinaren % 5,34 dago euskararekin lotuta\nSektore produktibo gisa euskarak termino ekonomikoetan duen balioa kuantifikatu du Langunek.\nGipuzkoan euskarak duen eragin ekonomikoa eta hizkuntzen industriak EAEn duen egoera aztertu dituen txostenaren emaitzak ezagutzera eman dituzte Foru Aldundiko Etorkizuna Eraikiz gunean, lurraldeko Euskararen Foroak legealdi honetan egindako lehen bilkura probestuz. Gipuzkoako diputatu nagusi Markel Olanoren gidaritzapean egindako lan jardunaldian izan dira Langune Euskal Herriko Hizkuntza Industrien Elkarteko kudeatzaile Lohitzune Txarola eta Garbiñe Mendizabal Hizkuntza Berdintasuneko zuzendaria. Txostena Siadecok egin du Langunerentzat, Gipuzkoako Foru Aldundiaren diru-laguntzarekin.\nHizkuntzen industriaren alorreko Euskal Herriko enpresen elkartea da Langune; 2010ean sortu zen, eta itzulpengintza, edukiak, irakaskuntza eta hizkuntzen teknologiaren alorreko enpresak elkartzen ditu. Hizkuntzen tratamenduarekin zerikusia duten produktu eta zerbitzuak diseinatzeaz, ekoizteaz eta merkaturatzeaz arduratzen den jarduera-sektorea da hizkuntzen industria. Mundu mailan garrantzi handia hartzen ari da sektorea, batez ere globalizazioaren eta teknologia berrien eraginez. Euskal Herrian, azken bi hamarkadetan, arlo horretan lanean ari diren ikerketa-talde, enpresa eta erakunde ugari sortu dira.\nEuskalgintzako eragileei aurkeztutako txostenaren arabera, sektorearen errealitatea askotarikoa da, mota askotako enpresak eta jarduerak biltzen baititu. Lohitzune Txarolak sektoreari buruz azaldu duenez, “enpresa txikiz osatuta dago batez ere, eta autonomo ugari dago. Langileen bi heren pasatxo emakumezkoa da, eta eskaintzen diren zerbitzuen xede-hizkuntzari dagokionez, euskara da nagusi”. Halaber, aipatzekoa da sektoreak mendekotasun handia duela administrazio publikoarekiko, dirulaguntzei eta kontratazioei dagokienez. Datu ekonomikoekin lotuta, bestalde, Languneko arduradunak adierazi du enpresen % 52,3k izan dutela bilakaera positiboa, baina % 39k langile-kopurua murriztu behar izan duela. Nolanahi ere, enpresen erdiak uste du hurrengo hiru urteetan bilakaera positiboa izango duela.\nTxostenean, bestalde, euskarak Gipuzkoan zer eragin ekonomikoa duen aztertu dute. Euskarak hizkuntza txiki gisa dituen berezitasunen ondorioz, hizkuntzen industriatik harago aztertu behar izan da euskarak ekonomian duen eragina. Hala, lau jarduera-adar hartu dira kontuan: hizkuntzaren industria (euskarari dagokiona bakarrik), kultura eta hedabideen industria, hezkuntza eta unibertsitate arloko jarduerak eta administrazio publikoa.\nLaburbilduz, Gipuzkoan euskara-sektoreek duten zuzeneko eraginaren, zeharkako eraginaren eta eragin induzituaren azken emaitza makroekonomikoek dioten arabera, Gipuzkoako ekonomiako enplegu osoaren % 7,99 euskara-sektoreek sortua da; 24.848 lanpostu. Konparazio baterako, EAEn euskara-sektoreek eragindako enplegua, orotara, zertxobait baxuagoa da: % 5,99.\nBestalde, Gipuzkoako barne-produktu gordinaren % 5,34 euskararekin zuzenean eta zeharka loturaren bat duten sektore ekonomikoei dagokie. Gipuzkoako BPGa, guztira, 24,4 mila milioi da, eta euskarari dagokiona, 1,304 mila milioi euro. EAEri dagokionez, BPGaren % 4,59 dago euskararekin lotuta.\nIkerketak azaleratzen duenez, beraz, “aurreko aldagai makroekonomikoak ikusita, ondoriozta daiteke euskarak zuzenean eta zeharka sortzen dituen datu ekonomikoak esanguratsuak direla eta euskararen balioa termino ekonomikoetan ere handia dela”. Administrazioari lotuak dauden enplegu eta baliabideez gainera, “euskararen inguruan lan egiten duten sektore ekonomikoek enplegu asko eta balio erantsi handia sortzen dute”, adierazi du.\n“Sektore ekonomiko garrantzitsua”\nMarkel Olanok albiste pozgarritzat jo du euskarak Gipuzkoan duen eragin ekonomikoa neurtzen duen txosten “mardula eta sakona” edukitzea. “Helburu horrekin eskatu genuen azterketa egitea. Frogatu egiten da euskarak, kultura eta gizarte terminoetan balio neurtu ezina izateaz gain, sektore ekonomiko garrantzitsu bat sustatzen duela, balio kate oso bat dagoela ezagutza eta aberastasuna sortzen duena”.\nGaineratu du Gipuzkoan nabarmena dela euskarak ekonomian duen pisua, beste lurraldeekin alderatuz gero. “Aitzindari gara eta esportatu egiten dugu jakinduria hori. Gurean errotutako enpresa asko eta askok, ibiliaren poderioz ikasi dute hizkuntza gutxitu baten berreskurapenerako estrategia eta lan-ildoak finkatzen eta, orain, erreferente izaten ari dira munduko hizkuntza gutxituak berreskuratzeko lanetan ari diren eragileentzako”. Bide horretan, “berrikuntza teknologiko eta sozialaren garrantzia” azpimarratu du. “Teknologiaren esparruan puntako ekimenak jarri dira martxan hizkuntzari lotuta. Euskararen erabilerari hauspo berria emateko desafio partekatuari gogo eta ilusio berriz ekiten ari garen honetan, berrikuntzak berebiziko garrantzia hartzen du. Are eta berritzaileago izateko desafio horretan, euskalgintzak bidelagun izango du Aldundia”, amaitu du.


Biratzaileen mahukatxoaren “asmakizuna” (Lewis 2015) | Fisteus\nBiratzaileen mahukatxoaren “asmakizuna” (Lewis 2015)\nHau ere JOSPT-eko ale famatu hartatik dator, gutako batek Sci-Hub webgune pirataren bitartez eskuratutako txortatik alegia:\nLEWIS, Jeremy. MC CREESH, Karen. ROY, Jean Sebastien. GINN, Karen. 2015. Rotator Cuff Tendinopathy: Navigating the Diagnosis-Management Conundrum. Journal of Orthopaedic & Sports Physical Therapy 45(11):923–937. Sci-Hub.\nMaila teorikotik eguneroko lanera ekartzeko moduko artikulua. Esku tartean darabiltzagun teoriak, praktikak, materialak eta pazienteak erretratatuta ikusi ditut, eta eguneroko prozedurak hobetzeko baliogarria izango zait. Osorik irakurtzeak merezi du, noski; hemen deigarrienak egin zaizkidan gauzak baino ez ditut azpimarratuko:\nBiratzaileen mahukatxoaren tendinopatiaren etiologiaz: 70-80 hamarkadan, Neer-ek akromionak eragindako narritadura seinalatu zuen etiologia nagusitzat (impingement sindrome famatua, karrera egin nuenean indarrean zegoen teoria); horren arabera aukerako tratamendua akromioplastia kirurgikoa izaten zen. Ikuspegi hau guztiz gaindituta dago (nahiz eta osagile batzuk oraindik enteratu ez), eta biratzaileen mahukatxoaren etiologia oraindik ezezaguna da; hobeto esanda: ez da etiologia bat eta bakarra, baizik eta faktore anitzek eragindakoa, eta haien artean nagusia lan karga da.\nHemen ere, irudi frogek ez dute harreman zuzenik erakusten ehunen endekapen zeinuen eta sintomen artean: minik ez duen pertsona askotan mahukatxoaren endekapena aurkitu da, eta mina duten pertsona guztiek ez dute endekapen zeinurik. Autoreek sentsibilizazio zentralak paper garrantzitsua jokatzen duela uste dute.\nEntsaladari elementu gehiago botatzeko, autoreek test diagnostikoei arazo handi bat ikusten diote: ez dira espezifikoak. Hau da, biratzaileen mahukatxoaren muskuluak ezin dira banaka testatu, inguru horretan dauden 9 muskuluak eta 12 burtsak (!!) jokoan jarri gabe (neurri batean edo bestean, posturaren arabera).\nEra berean, ez dago argi biratzaileen mahukatxoaren eta burtsa subakromiodeltoideoaren patologien arteko harremana. Berdin prozesu inflamatorioek duten paperari buruz. Ai, gure ikasle denborako ziurtasunak non geratzen diren…!\nAkromioplastia eta bursektomia prozedura kirurgikoak ez dira plazeboaren kontra ikertu, beraz ez dakigu hauetatik etortzen den onura zein neurritan datorren interbentziotik, ostean datorren atsedenarengatik, edo plazebotik. Baina datu bat bereziki argigarria iruditu zait: sentsibilizazio periferikoa duten pazienteek (hiperalgesia edo min referitua) sorbaldeko kirurgiaren ostean, emaitza kaskarragoak izaten dutela.\nDiagnostikoaren ezintasunak alde batera utziz, autoreek testek gidatutako protokolo terapeutiko bat proposatzen dute: SSMP (Shoulder Symptom Modification Procedure). Protokolo honetan gorputzaren postura aldaketek sintometan duten eragina ikusten da, gero tratamenduaren norabidea horren arabera ezarriz. Erabiltzen diren aldaerak: zifosi dortsala, eskapularen posizioa, humero buruaren posizioa, eta neuromodulazioa (ez dakit zehazki zer esan nahi duen izen horrekin). SSMP prozedura honetan minaren etiologia zehatza ezagutzea baztertzen da, arazoari irtenbidea aurkitzearen mesedetan; oso irizpide egokia, nire ustez.\nTratamenduei buruzko atal espezifikoan ere, ariketa aktiboak seinalatzen dira lehenengo aukera bezala, argi eta garbi, ebidentzia sendoaren babesarekin. Ondo egituratutako ariketa izan behar da, bistan da, eta progresio egokiarekin. Ariketa egiterako orduan, Holmgrenek etabar (2012) seinalatutako 5/10 mailako mina onargarria dela diote. Beti ere, narritagarri / ez narritagarri txantiloi patologikoak berezituz, tratamendua antolatzerako orduan. Narritagarritasuna burtsen inplikazio handiagoarekin lotzen dute (Santavirtak etabar 1992-ean seinalatua), eta kasu hoietan analgesia egokia (farmakoak) tratamenduaren parte garrantzitsua izaten da.\nAzken gauza bat, ez artikuluan ikasitakoari buruz, baizik eta berau irakurtzean sortutako erreflexioa. Ea zelan azaltzen dudan, zientziaren aurkako amimefuncionista itxura gehiegi eman barik. Ebidentzian oinarritutako fisioterapia eredu baterantz joan nahi dugunok behin eta berriz esaten dugu ikusten duguna, egiten duguna, neurtzeko modukoa eta erreproduktiblea izan behar dela (zientziak bere kanonetan agindutako legez). Baina horrelako gauzak irakurtzean (“ondo egituratutako ariketa”… “progresio egokia”… “narritagarria eta ez narritagarria bereiztea”…) behin eta berriro “ojimetro” famatua etortzen zait gogora. Alegia: hori neurtzean faktore subjektiboaren pisua oso handia da. Hori lehendik ere egiten genuen, ebidentzia zientifikoaren zale bihurtu baino askoz ere lehenagotik! Orduan, zer aurreratu dugu? galdetzen diot nire buruari. Agian gure mugez, gure gabezietaz konsziente izatea, eta hutsune oteizatar hori arrazonamendu eskema orokor batean integratzea (to!). Zentzu horretan, oso egokia deritzot artikuluari jarri dioten izenburua.\n2 pensamientos sobre “Biratzaileen mahukatxoaren “asmakizuna” (Lewis 2015)”\nPingback: Biratzaileen mahukatxoaren asmakizuna (Lewis 2015) | Aixebe & Abante Fisioterapia\n2017/02/23 en 11:16 am\nOraindik gogoan dut Lewis-en artikulu bat irakurri nuenean eduki nuen “fisio-krisia”. Partekatu behar nuen informazioa zela iruditu zitzaidan eta horrela idatzi nuen blog hontako lehen sarrera: https://fisteus.wordpress.com/2013/05/27/eskuzko-fisioterapia-sorbaldako-tendinopatian/\nHorrelako gehiago behar ditugula uste det! Beraz, eskerrik asko!\nAipatzen duzunez, nik uste neuromodulazioaren gaia aipatzen duenean, teknika zehatz bati buruz ari dela. Cervical lateral glide teknikaz hain zuzen ere. Gorago duzun sarreran, esteka bat duzu honi buruz hitz egiten duen artikulu batekin, nahi baduzu. Oso ikertua izan den teknika da eta mesenzefaloko sustantzia gris periakueduktalean aldaketak sortzen dituela frogatu da behin baina gehiagotan. Horregatik, neuromodulazioarena (uste det).\nZure azken hausnarketarekin ere bat nator. Pertsonalizatutako progresio egoki bat egin nahi badugu, subjetibotasuna ezinbestekoa da. Eta lehen baina aldagai gehiago neurtzen saiatzen garen arren, gure “ojimetroak” oraindik jarraituko duelakoan nago…


topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Instalazioak muntatzeko prozesuak (Modulua)" topic_facet:"Instalazioa eta mantenimendua (Lanbide Arloa)"\nProposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Instalazioak muntatzeko prozesuak (Modulua) Proposatutako gaia: Instalazioa eta mantenimendua (Lanbide Arloa)\n4 Ekipamendu eta instalazio termikoak (Modulua) 4 Energi eraginkortasuna eta eguzki energia termikoa (Heziketa zikloa). Goi maila 4 Energia eta ura (Lanbide Arloa) 4 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 4 Instalazio termiko eta fluidodunen mantentzea (Heziketa zikloa). Goi maila Gehiago ... Instalazioa eta mantenimendua (Lanbide Arloa) Instalazioak muntatzeko prozesuak (Modulua) 4 Instalazioen irudikapen grafikoa (Modulua) 4 Interpretazio grafikoa (Modulua) 4 Lanbide Heziketa 4 Mekanizazioa (Heziketa Zikloa). Erdi maila 4 Metal-eraikuntzak (Heziketa Zikloa). Goi maila 3 Fabrikazio-teknikak (Modulua) 3 Mantentze-lan elektromekanikoa (Heziketa Zikloa). Erdi maila 3 Metal Eraikuntzen Irudikapena (Modulua) 3 Soldadura eta galdaragintza (Heziketa Zikloa). Erdi maila 1 Fabrikazio mekanikoko diseinua (Heziketa zikloa). Goi maila 1 Fabrikazio mekanikoko irudikapen grafikoa (Modulua) 1 Makineriako Irudikapen Grafikoa (Modulua) 1 Metal Eraikuntzen Proiektuen Garapena (Modulua) Guztiak ikusi ... gutxiago ...


Giza Erantzukizun Korporatiboa - Clínica de la AsunciónClínica de la Asunción\nAsuncion Klinikak ez du izaera pribatua ezkutatzen, baina hori ez da oztopo onartzeko osasun-enpresa bezala duen erantzukizuna zein ingurugiro sozialean sortzen duen inpaktuarekiko konpromisoa.\nEzbairik gabe, osasun eremua bitartekari ezberdina da beste edozein enpresa-eremurekin alderatuz gero. Eskaintzen den zerbitzua estuki dago lotua pertsonen alderdi pribatu eta sentikorrarekin, osasuna, eta Asuncion Klinika errealitate horren kontziente da.\nAsuncion Klinikak duen konpromisoa are handiagoa da, kontuan izanik ospitaleak ingurugiroan duen garrantzia estrategikoa; Tolosaldea eskualdeko ospitalea da, Eusko Jaurlaritzarekin sinaturiko hitzarmenaren bitartez.\nArrazoi horiek direla medio, ospitaleak behar adina inbertsio egiten du Tolosaldeako biztaleen zerbitzuaren eraginkortasuna eta kalitatea ziurtatzeko. Profesional onenen zerbitzua izateaz gainera, baliabide teknologiko eta hezitzaile guztiak dituzte lana ahalik eta modu profesionalean egiteko. Era berean, I+G+B sustatzen du, langileen ikerketa-lana eta euren partehartzea bultzatuz, bai kongresuetan, ekintza zientifikoetan edota proiektu ezberdinetan, ez soilik instituzio publiko eta pribatuekin elkarlanean egindakoak, baita ospitaleak garaturikoetan ere.\nAsuncion Klinikak duen beste konpromiso bat ingurumena da, Eusko Jaurlaritzako Ingurumen, Lurralde, Plangintza, Nekazaritza eta Arrantza Saileko Ekoscan ziurtagiriak adierazten duen modura, Ekoeraginkortasuna Euskal Enpresan 2010-2014 Programaren baitan.\nBestetik, duela hamar urte, Asuncion Klinikak ‘Paperik gabeko ospitalea’ izeneko proiektua jarri zuen martxan. Proiektua ez da soilik estatu mailako historia klinikoaren digitalizazio sistema garatuena, zentroko paper erabilera murriztu du ingurumenarekiko konpromisoa harturik.\nAsuncion Klinikak paper garrantzitsua betetzen du Tolosaldeako eskualdean. Ospitalea ez da soilik arduratzen eskualde mailako biztanleen osasun-zerbitzua emateaz, ospitalearen eragin sozioekonomikoa ere handia da, inguruko enpresen artean lanpostu gehien sortzen dituena baita.\nEra berean, Asuncion Klinikak konpromiso sozial handia dauka bere inguru sozialarekiko, eta, hori dela-eta, osasunarekin erlazionaturiko dibulgazio eta kontzientziazio kanpainak egiten ditu bizi-kalitatea hobetzeko xedearekin.\nGainera, bere inguru sozialaren egunerokoan hartzen du parte hainbat ekintza soziokulturaletan.\nAsuncion Klinikak hainbat lankidetza-proiektu jarri ditu abian India eta Senegal Hirugarren Munduko herrialdeetan.\nBardiparako (India) ospitalera eginiko osasun- material bidalketa.


Erabili eta botatzeko Deliplus bainujantziak - Mercadona\nErabili eta botatzeko Deliplus bainujantziak, udako aliatu perfektua\nEzagutzen dituzu Erabili eta botatzeko Deliplus bainujantziak? Babes ezin hobea dira zure haurtxoaren erosotasunerako. Seguru uda honetan itsasoan edo igerilekuan bainatuz elkarrekin gozatu nahi duzuela. Beraz, ondo etorriko zaizue uretan haurraren erosotasuna zaintzen duen pixoihal-formatu hau.\nBainua hartzea udan egin dezakezuen jarduerarik dibertigarrienetako bat da, baina beti zaindu behar da haurtxoaren segurtasuna: adibidez, mahukatxoak eta flotagailuak erabili, bainatu aurretik dutxatu, uretan berarekin egon eta uneoro zaindu.\nEta, jakina, oso garrantzitsua da eguzkitik babesteko aholkuei segitzea. Saiatu eguzkitan ez egoten eguerdian; jar iezaiozu txano bat, eta aukeratu haren azala babesteko produktu egoki bat.\nZuretzako eta zure haurtxoarentzako aukerarik erosoena\nErabili eta botatzeko Deliplus hondartzan nahiz igerilekuan erabiltzeko pentsatuak daude. Uretan kaka ez ihesteko bereziki diseinatuta daude.\nGainera, erabili eta botatzeko pixoihal hauek ehun leun eta transpiragarria dute; oso erosoa haurtxoaren azal delikaturako. Eta, betiko pixoihal tradizionalak ez bezala, ez dira uretan puzten; beraz, haurrak dibertitu daitezke eta une atsegin bat igaro dezakete deseroso sentitu gabe.\nErabili eta botatzeko pixoihal horiek, ordea, ez dute balio pixa xurgatzeko; beraz, gomendatzen dizugu hondartzan edo igerilekuan bakarrik erabiltzea, eta gero botatzea.\nErabili eta botatzeko Deliplus bainujantziak behar bezala erabiltzeko, jarraitu urrats hauei:\n1. Jantzi erabili eta botatzeko bainujantzia haurtxoari uretan sartu aurretik.\n2. Bainua amaitutakoan, botatzeko, apurtu alboetatik.\n3. Erabili eta botatzeko Deliplus bainujantzia zaborretara bota behar da. Inoiz ez komunera.\nErabili eta botatzeko Deliplus bainujantziak eskuragarri Mercadonan\nMercadonaren establezimendu guztietan topatuko dituzu Erabili eta botatzeko Deliplus bainujantziak. Bi formatutan daude eskuragarri:\nErabili eta botatzeko Deliplus bainujantziak, S neurria (6-11 kg).\nErabili eta botatzeko Deliplus bainujantziak, M neurria (9-16 kg).\nBainujantzi hauek unisex dira; beraz, haurtxo guztiek erabil ditzakete. Pakete bakoitzak 6 bainujantzi ditu; guztiak udako estilokoak, eta haurtxoari gustatuko zaizkion Disney marrazki dibertigarriekin\nGainera, Erabili eta botatzeko Deliplus bainujantzien poltsak oso praktikoak dira garraiatzeko. Erraz irekitzeko sistema bat dute, poltsa behar adina aldiz ireki eta itxi ahal izateko.\nUda honetan, denok uretara Erabili eta botatzeko Deliplus bainujantziekin!\nHondartzan edo igerilekuan egun nekagarri bat igaro eta gero, ez dago bainu on bat eta Hippos ur lurrindua baino hoberik; aproposa haurtxoak eta haurrak freskatzeko eta lurrintzeko.\nIkasi gure tratamendu meso-antizelulitikoa aplikatzen. Edizio mugatua\nHaurrentzako Deliplus maskara higienikoak


Txerriki eta indaba onenen bila Mungian - Bizkaiko Hitza\nTxerriki eta indaba onenen bila Mungian\n2020, urtarrilak 17 Albisteak, Bizkaia, Ekonomia, Gizartea 149\nBaserri eta nekazaritza giroak hartuko ditu Mungiako kaleak asteburuan. Baita beste hainbat herritakoak ere; San Antonen omenezko jaiak ospatuko dituzte-eta, han eta hemen, asteburuan: Berrizen, Bilbon eta Urkiolako santutegian, besteak beste. Mungian egitarau zabala prestatu dute astebururako. Joan den domekan hasi ziren motorrak berotzen, gainera: neguko jaietako 21. herri krosa izan zuten.\nGaurkoa da San Anton eguna. Animaliak bedeinkatuko dituzte Mungiako Belakoko ermitan egingo den mezan —Bilboko izen bereko elizan eta Urkiolan ere egongo da horretarako aukerarik—. Iluntzean jarraituko du jaiak: Anne Etxegoien eta Euskal Ahots Berriak izeneko musika emanaldiaz gozatzeko aukera egongo da Olalde aretoan, 20:00etatik aurrera.\nDena den, biharkoa da Mungiako neguko jaietako egun handia, San Anton bigarrena edo San Antontxu eguna. Hain zuzen ere, biharko egunak ematen die izena jaiei: sanantontxuak. Eta, urtero legez, azoka eguna izango da. Ferialekuan, domeketako ganadu feria egiten den lekuan, abere erakusketa eta salmenta egongo da. 11:00etatik aurrera, behi arrazen gaineko azalpenak emango dira, erakustaldi berezi batean. Horrez gainera, makineria, erremintak, fruta arbolak eta landare apaingarriak ikusi eta erosteko aukera egongo da ferialekuan bertan. Baita txosnetan jan-edatekoa ere.\nAnimaliak ez dira izango San Antontxu egunak baserritik herrira ekarriko dituen bakarrak. Herri osoa bihurtuko da azoka. Andra Mari plazan, barikueroko merkatura joaten diren baserritarrak egongo dira euren postuetan; eskualdeko eskulangileak ere haiekin egongo dira biharkoan. Baina ez dira bakarrak izango. Foruen enparantzan, Matxin plazan eta Trobika eta Alkartasuna kaleetan baserriko produktuen erakusketa eta salmenta postuak atonduko dituzte: ortuariak, ogia, pastelak, txerrikia, fruta, txakolina, sagardoa, gazta… denetarik egongo da eskura.\nBesteak beste, Euskadiko Odoloste eta Txorizoen XXIV. Sariketan parte hartuko duten harategien postuak ere egongo dira tartean. Euskal Pizkundea etorbidean udalak jarriko duen karpan egongo da sariketako irabazleak hautatuko dituen epaimahaia. 10:30ean hasiko dira txorizoak eta buzkantzak probatzen. 13:00etan izango da sari banaketa eta ohorezko aurreskua, toki berean. Bentades kalean eta udaletxeko arkupeetan, eskulangileen postuak eta Mungiako elkarteek urtean zehar egiten duten beharra erakusteko postuak egongo dira atonduta.\nMusika, dantza eta gehiago\nAzoka girotzeko lana Gure Ametsa txistulari taldeak, trikitilariek eta Amilotx dantza taldeak izango dute, goiz osoan zehar. Dantzariek, gainera, emanaldi berezia egingo dute 14:00etan, udaletxe aurrean. Baserritarren salmenta postuen artean ipiniko diren txosnetan ere egongo da giroa. Eta, arratsaldean, Ardoa Barrura eta Txikuri fanfarreak ibiliko dira jaia kalez kale hedatzen.\nSan Antontxu eguneko bigarren ekitaldi nagusia pilotalekuan izango da: 17:00etan hasiko da pilota jaialdia. Lehenengo, promozioko binakako txapelketako partida jokatuko da: Elordik eta Etxebarriak osatutako bikoteak Egiguren V.a eta Erostarbe izango ditu aurrez aurre. Profesionalen binakako txapelketan, berriz, Olaizola II.a eta Urrutikoetxea Artola eta Imazekin lehiatuko dira, nor baino nor gehiago.\nAzoka eguna borobiltzeko, Akerbeltz taldeak erromeria eskainiko du. Udalak Euskal Pizkundea etorbidean ipiniko duen karpapean izango da, 20:30etik aurrera.\nKirolak eta bertsoak\nEz dago zalantzarik lurrari lotutako jaiak direla Mungiako sanantontxuak. Domekan berdintsu jarraituko dute. Indabak hartuko du protagonismoa, Lapikoko Egunean. Euskal Herriko X. Indaba Txapelketa egingo da Andra Mari plazan eta Foruen enparantzan. Dagoeneko ez dago izena emateko tarterik; urtarrilaren 15a zen azken eguna. Baina handik igaro eta lehiakideek prestatutakoa ikusi eta usaintzea ere bada plazera. 14:00etan hasiko da herri bazkaria, eta 17:00etan banatuko dira txapelketako sariak.\nBien bitartean, Neurketa kaleko probalekuan herri kirolez gozatzeko aukera egongo da. 12:00etan hasiko da Euskadiko Ingude Altxatze Txapelketa mistoa. 13:00etan, berriz, idi probetako San Antontxu saria jokatuko da, 1.500 kiloko harriarekin. Ordu berean, Euskal Pizkundea etorbidean bertso saioa hasiko da: Oihana Bartra, Fredi Paia, Oihana Iguaran eta Jone Larrinaga arituko dira. Saio bukaeran, XXII. Bertso Paper Lehiaketako sariak banatuko dira agertoki berean.


Irekia Eusko Jaurlaritza - Gobierno Vasco :: Hamabost erakunde inguru lehen aldiz bildu dira EAEko Nazioartekotze Kontseiluan\nHamabost erakunde inguru lehen aldiz bildu…\n\nHamabost erakunde inguru lehen aldiz bildu dira EAEko Nazioartekotze Kontseiluan Iturria: Irekia\n\n\n\n\n\nJaurlaritza "Lehentasunezko jarduneko merkatuei" buruzko txosten bat lantzen ari da, harremanak izateko interesgarrienak diren herrialdeei buruzko azterlan bat\nEsportazioak % 20,8ko erritmoan hazi dira eta inportazioak % 25 inguru, urteko lehenengo zazpi hilabeteetan\nEAEko Nazioartekotze Kontseilua gaur eratu da Lakuan, Industria, Berrikuntza, Merkataritza eta Turismoko sailburu Bernabé Unda buru izan duen bilera batean. Hamabost erakunde inguru ere hurbildu dira bilera horretara, horien artean Eusko Jaurlaritzaren hainbat arlo (Kanpo Harremanak, Ingurumena, Lurralde Plangintza, Nekazaritza eta Arrantza eta SPRI), Bilboko eta Gipuzkoako Merkataritza Ganberak, Gipuzkoako Foru Aldundia, Confebask, ICEX, Energiaren Klusterra, ACEDE, Euskal Herriko Itsas Foroa, AFM, Gaia, Bilbao Exhibition Center eta CCOO.\nAurreko Nazioartekotze Batzordea ordezten du Kontseiluak eta honako eginkizun hauek ditu:\nNazioartekotzearen sustapenean jarduten duten administrazioak eta erakundeak elkartzeko foro izatea.\nOrdezkaturiko erakundeek nazioartekotzearen alorrean martxan jartzen dituzten jardunak koordinatzea.\nErakundeen artean egin daitezkeen lankidetza-jarraibideak ezartzea.\nAurkezten diren jardun-ekimenak proposatzea eta eztabaidatzea.\nOrdezkaturiko erakundeek egiten dituzten ekintzak ebaluatzea.\nNazioartekotzea sustatzeari dagokionez, sustapen ekonomikoko planak lantzerakoan eta martxan jartzerakoan aholku ematea.\nGaurko osoko bilkuran, gaur egungo testuingurua errepasatu dute eta erakunde bakoitzak nazioartekotze-arloan 2010ean garaturiko jardueren berri eman du, eta 2011rako dituen aukeren berri ere bai.\nForo hori sortu izana aurrerapausoa da euskal ekonomiaren lehiakortasuna hobetzeko bidean eta lankidetza-adibide bat da maila guztietan.\nIndustria, Berrikuntza, Merkataritza eta Turismo Sailari dagokionez, ekonomia irekiaren aldeko apustua indartzen du Kontseiluak, eta horixe da aurten onarturiko Enpresa Lehiakortasuneko Planaren ardatz estrategikoetako bat. Zenbait kontzeptu —hala nola inportazioak eta esportazioak—, zentzu bikoitzeko inbertsioak (gure enpresenak beste merkatu batzuetan eta atzerriko inbertsioak Euskadin), nazioarteko sareetako parte-hartzea, talentua erakarri eta atxikitzea eta abar biltzen ditu. Eta kontzeptu berri bat ere biltzen du: IBN+G, non I+G+B ekuazio tradizionalari nazioartekotzea gehitzen zaion.\nAurten, gainera, nazioartekotzearen aldeko apustu garrantzitsua egin dugu. 2011rako Euskal Autonomia Erkidegoko Aurrekontuek % 14ko igoera handi bat biltzen dute arlo horretan, gaur egungo aurrekontu-austeritateko testuinguruan.\nNazioarteko testuinguru ekonomikoari errepasoa eman zaio bileran. Munduko BPGa % 4,5 baino zertxobait gehiago hazten egongo litzateke jada, krisialdiaren aurreko urteetan izan zuen erritmora (% 5 pasatxo) hurbilduz.\nEuskadin, BPGa % 0,6 hazi da urteartean 2010eko hirugarren hiruhilekoan. Horrela, aldi hedakor berri bati hasiera eman dio euskal ekonomiak eta aurrea hartu dio Espainiako ekonomiari. Hurrengo hiruhilekoetan susperraldia gertatuko dela aurreikus badaiteke ere, erritmoa mantsoan izango da.\n2010. urtea ona izan da euskal esportazioentzat, batez ere iazkoarekin alderatuta. Urtarriletik uztailera bitarte, euskal produktuen kanporako salmentak oso nabarmen hazi dira, % 20,8. Esportaturiko guztizkoa 10.265 milioi eurotik gorako balioak lortu ditu.\nInportazioek antzeko portaera izan dute, % 25 inguruko hazkundeekin lehenengo zazpi hilabeteetan, eta industria-jardueraren susperraldi positiboaren adierazle gisa ikus daiteke hori.\nBilduriko instituzio eta erakundeek aukera baliatu dute aurten nazioartekotze-alorrean eginiko jardun esanguratsuenak azaltzeko. Horrela, Brasilerako eta Txinarako merkataritza-misioak nabarmendu behar dira, lehendakaria buru zela eta ordezkaturiko euskal enpresen presentzia handiarekin.\nEuskal enpresei zuzenduriko kanpo-merkatuetako jarduerak ere egin dira (Polonian, Silesia Beherean, Mexikon eta Brasilen). Gainera, atzerriko herrialdetako erakunde eta agintarien 25 bisita baino gehiago jaso ditugu.\nEra berean, aurten Prointer programak 103 enpresa subentzionatu ditu nazioartekotzeari buruzko gogoeta estrategikoa egin dezaten kanpo-aholkularitzarekin, eta nazioartekotze-planen beste 355 egikaritzapen-proiektu ere bai. Guztira, 11 milioiko diru-laguntza. Beste programa batek, Gauzatu Kanpo Ezarpenak programak, bederatzi proiektu babestu ditu, eta 13,7 milioi euroko inbertsioa izan da hori guztira.\nAhalegin berezia egin dugu dimentsio handiagoa eta enpresarteko lankidetza bultzatzeko. Ildo horretan, 37 jardun babestu ditugu (esportazio-partzuergoak sortzea, sustapen-taldeak, produkzio-partzuergoa).\nBestalde, www.intersarea.net webgunearen edukiak eguneratzeko lanean ari gara, zerbitzu horren bidez eskaintzen baitie Eusko Jaurlaritzak informazioa enpresei nazioartekotze-arloan, eta batez beste 2.500 bisita jasotzen ditu hilean.\nSPRIren kanpo-sarea ere Euskadira etorri da enpresaburuak orientatzeko. Aurten ia mila elkarrizketa egin ditu.\nAurten berriz ere Intergune foroa antolatu dugu Gipuzkoako Nazioarteko Foroarekin batera, eta 572 partaide bildu ziren bertan. Gainera, informazio-jardunaldi ugari antolatu dira Eusko Jaurlaritzaren, Ganberen, ICEXen, patronalen eta beste erakunde batzuen laguntzarekin.\nGaur aurkezturiko etorkizuneko proiektuen artean, ‘Lehentasunezko jarduneko merkatuak’ deituriko txosten bat lantzen ari direla nabartzen da. Bertan, merkatuen ezaugarriak, horien garrantzia eta euskal enpresentzat duten erakargarritasuna aztertzen dira. Euskal enpresen nazioartekotzearen alde lan egiten duten agente eta erakunde guztiekin laster batean partekatuko dira azterlan horren ondorioak.\nVitoria-Gasteiz, 2010eko abenduaren 16a


Le Lorey - Wikipedia, entziklopedia askea.\n49°05′38″N 1°18′23″W / 49.0939°N 1.3064°W / 49.0939; -1.306449°05′38″N 1°18′23″W / 49.0939°N 1.3064°W / 49.0939; -1.3064\nHauteville-la-Guichard, Cametours, Camprond, Marigny-le-Lozon, Montcuit eta Savigny\n600 (2019ko urtarrilaren 1a)\n289 (%48.2) 315 (%52.5)\nLe Lorey Frantziako udalerria da, Mantxa departamenduan dagoena, Normandia eskualdean. 2013an 591 biztanle zituen.\n2007an Le Lorey udalerrian erroldatutako biztanleak 591 ziren. Familiak 220 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 60 seme-alabarik gabeko familiak ziren, 96 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 256 etxebizitza zeuden, 221 familiaren etxebizitza nagusia ziren, 25 bigarren erresidentzia ziren eta 10 hutsik zeuden. 253 etxeak ziren eta 2 apartamentuak ziren. 221 etxebizitza nagusietatik 171 bere jabearen bizilekua ziren, 47 alokairuan okupaturik zeuden eta 3 doan lagata zeuden; 6 etxek bi gela zituzten, 15 etxek hiru zituzten, 54 etxek lau zituzten eta 146 etxek bost zituzten. 162 etxek euren parking plaza propioa zuten azpian. 77 etxetan ibilgailu bat zegoen eta 127 etxetan bat baino gehiago zituzten.\nLe Lorey udalerriko biztanleria-piramidea 2009an .\n2007an lan egiteko adina zuten pertsonak 380 ziren, horien artean 292 aktiboak ziren eta 88 inaktiboak ziren. 292 pertsona aktiboetatik 270 lanean zeuden (155 gizon eta 115 emakume) eta 22 langabezian zeuden (9 gizon eta 13 emakume). 88 pertsona inaktiboetatik 34 erretiraturik zeuden, 36 ikasten zeuden eta 18 "bestelako inaktibo" gisa sailkaturik zeuden.\n2009an Le Lorey udalerrian 231 unitate fiskal zeuden, 613 pertsonek osaturik. Pertsona bakoitzeko diru-sarrera fiskalaren mediana urteko 15.747 euro zen.\n2007an zeuden 14 komertzioetatik, 2 bestelako produktu industrialen fabrikazioko enpresak ziren, 4 eraikuntza enpresak ziren, 4 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen eta 1 finantziazio enpresa zen.\n2009an zeuden norbanakoentzako 5 zerbitzu publikoetatik, 1 banku bulegoa zen, 2 zurginak, 1 argiketaria eta 1 jatetxe.\n2000. urtean Le Lorey udalerrian 58 nekazaritza-ustiategi zeuden, 972 hektarea erabiltzen.\nCamprond (3,0 km)\nCametours (3,4 km)\nHauteville-la-Guichard (3,6 km)\nMontcuit (3,9 km)\nLe Mesnilbus (5,3 km)\nSavigny (5,5 km)\nCarantilly (5,7 km)\nCambernon (5,9 km)\nMultimedia: Le Lorey\nBNF: 15262254d (data)


Kalkulu diferentziala eta kalkulu integrala Analisi Matematikoko bi arlo nagusi dira. Ikasleak jadanik kontaktua izan du gai horiekin batxilergoan; beraz, ez da oinarrizkoak diren deribatuaren eta integralaren kontzeptuak ikusten dituen lehenengo aldia. Hala ere, desberdintasun nabariak aurkituko ditu unibertsitatera heldu baino lehen ikasitakoaren eta liburu honetan azaltzen denaren artean. Batxilergoan arreta deribatuen eta integralen kalkuluan eta haien aplikazioetan jartzen bada, graduko ikasketetan kontzeptu horien analisi sakonagoa gauzatzen da, egiten diren baieztapenak eta ateratzen diren ondorioak justikatuz.\nKalkulu Diferentziala eta Integrala I irakasgaia Analisi Matematikoarekin zerikusia duen lehen irakasgaia da aipatutako graduetan. Horregatik, oinarrizkoenak diren aldagai bateko funtzioen azterketaz arduratzen da irakasgaiaren parte nagusia. Hala ere, zenbaki errealen segidak eta serieak ere aztergai izango dira, eta, ikastaroari bukaera emateko, aldagai anitzeko funtzioen kalkulu diferentzialerako sarrera bat egingo da.


Frankismoan atxilotutako hamahiru emakumeren istorioa kontatzen duen dokumentala estreinatuko dute bihar Mañarian - Mañaria - Anboto.org\nJoseba Derteano 2020-10-23 09:30\nDatuetan arakatuta eta herritarren testingantzak jasota, frankismoan atxilotutako 13 emakumeren istorioa kontatzen du 'Atearen ostean, Mañariko 13 alabak' estreinatuko dute bihar. Mañariko Udalak antolatuta, memoria, erreparazioa eta errekonozimendua uztartuko dituen ekitaldia egingo dute 18:30ean hasiko da pilotalekuan. Ekitaldia Xabier Madariaga kazetariak aurkeztu eta Elorrioko Antton musikariak girotuko du.\n'Atearen ostean, Mañariko 13 alabak' izeneko dokumentalaren estreinaldia ez da ekitaldiko osagai bakarra izango. Esaterako, emakumeen biografiekin eta artxiboetako dokumentu argitaratubakoekin egindako panelez osatutako erakusketa bat ere egongo da ikusgai.\nSinbolismoz betetako beste ekimen batean, hamahiru emakume dantzarik saioa eskainiko diete omentzen diren horien senitartekoei, eta ondoren lore eskaintza bat egingo zaie. Gero, Garazi Sarrionandia mañariarrak egindako koplak abestuko dituzte, hamahiru emakumeei eskainita. Azkenik, Wallart arte enpresak hamahiru emakumeen izenak margoztuko ditu frontoi atzeko muralean.\nEgungo osasun egoera dela-eta, frontoiko ekitaldiak edukiera mugatua izango du eta senideei eman diete lehentasuna emanaldian. Hala ere, Gogora Institutuko kideek, elkarte memorialistikoetako kideek eta interesa adierazi duten herritarrek ekitaldian egoteko gonbidapena jaso dute.\n1937an, gerra zibila amaitu eta egun gutxi geroago, militar frankistek Mañariko hamahiru emakume atxilotu zituzten. Haien istorioa ezezaguna...